text:
Una recensione pubblicata sul Bollettino parrocchiale n. 58/2017 di Cassacco (Udine), scritta da Mirella M.
MEMORIIS E RICUARTS
O ai apene finît di lei un libri: si clame “Zero positivo”, lu à scrit Cristina Marginean Cocis, une mestre rumene ch’e vîf e insegne culì di nô. Al è un libri une vore particolâr dulà che Cristina e conte, cun tante sensibilitât e delicatece, la sô esperience di malatie, ma ancje di vite; di soference sì, ma ancje di sperance, di fede, di agrât. O sin tal 2009 e jê e vîf culì in Friûl cu la sô famee; e à une frute, Ioana, di cuatri agns e e à apene savût che spiete un altri frutin. E je dute contente, ma une dì, fasint i esams di control, j cjatin i valôrs dal sanc ducj sbalâts; le ricoverin e dopo altris esams j dan la diagnosi: “leucemia promielocitica acuta”. Il professôr dal repart di Ematologjie da l’Ospedâl di Udin nol sa dâi nissune percentuâl di sorevivence, parcè che no l’ è mai stât un câs di une malade di L.A.P. in gravidance e ancje lôr no san ce dî. Cussì e comencin lis curis e prin di dut al comence il so isolament sierade intune stanzie, dibessole. E jentrin miedis e infermîrs scuindûts in tai cjamesots e in tes mascarinis e ogni tant, sôl par un moment , i siei di cjase. Alore e comencin lis lungjis zornadis tacade ae flebo de chemioterapie, i dolôrs e il malstâ pes medisinis, la pôre e la angosse par il frutin dentri di sè e pe sô famee, la disperazion… simpri sierade in che stanzie. Ma Cristina e je une femine di caratar, plene di sgrimie, e sa che e à di cjatâ dentri di sè la fuarce di frontâ dut, parfin la solitudin. In fin dai conts e dîs, o ai ancje biei ricuarts: le memorie e sarà il gno rifugjio. Alore, un pôc a la volte, il so cjâf la puarte indaûr tal timp a cuant che jere frute, in Romanie: ai biei moments de sô infanzie serene, lis gjitis in campagne cu la famee, i biei moments cu lis amiis di scuele, la fieste di Nadâl, cul arbul e lis lusutis… ma e son ancje ricuarts dolorôs, parcè che si impense che chê fieste le vevin fate di scuindon , cence fasi ni viodi ni sintî, a riscjo de preson o piês. Cun di fat intai agns 80, sot il regjim di Ceausescu, al jere imponût “l’ateismo di stato” e perseguide ogni forme di religjon: inte lôr famee ,un grum religjose, e preavin di scuindon. I riguarts e continuin a fâi compagnie intes lungjis zornadis, simpri tacade ae flebo, sierade in chê cjamare di ospedâl; di dì e di gnot, un alternâsi di siums e di vegle che al devente un torment. Si impense dal clime di ansie e di pôre che vivevin in che volte, cu la pôre di jessi denunziâts se no jerin vonde “ bravi comunisti”, parcè che al sucedeve dispès che chês fameis e vignivin fiscadis: pari e mari in preson, i fîs in tal colegjo di regjim, dopo une denunzie di un vicin di cjase o ancje di un parint alla Securitate, le polizie politiche. Intant la sô cure e va indevant, dopo un pôc i miedis i disin che e je rivade a un pont critic, in “aplasia”, no à plui nissune difese imunitarie: l’ isolament al devente ancjemò plui strent. Ancje tal so cjâf si rive ai moments plui dolorôs: so pari al ven arestât de Securitate, e a la fin depuartât intun cjamp di lavôr sul Danubio. Al è pardabon un moment critic e dolorôs par jê: ma e sa che e scuen ancjemò cjatâ la fuarce di frontâ dut e cirî di lâ indevant , preant, veglant, pensant ai siei fruts e ae sô int. Tal doman e comencin a fâi une trasfusion di sanc, la prime di tantis: il so grop al è zero positîf. Cristina e capìs cetant impuartant ch’al è chel sanc par jê, parcè che al dà fuarce al so cuarp; ma e pense ancje a chê persone foreste e mai viodude che cu la sô gjenerositât j salve la vite, une gjenerositât ch’al devente un at d’amôr gratuit viers chel ch’a l’è dongje che la jemple di maravee e soredut di agrât. La cure e va indevant, lis zornadis e passin lentis e il so pinsîr al continue a cirî tai cjantons scuindûts dal so cjâf memoriis, afiets, dolôr… Si impense, come intun brut sium, di cuant che je lade a cirî so pari intai cjamps di lavôr sul Danubio: judade dal so ami Hyun Do e di pari Serafim, tra pericui di ogni sorte, e rive fin su lis isulis dal delta par cirî di viodi dulà ch’al jere. Cussì dentri di sè e pense che se in che volte e veve vût chê fuarce e chel coragjo par fâ chel viaç disperât, cumò e à di cjatâ il stes coragjo e la stesse fuarce par frontâ la malatie. Si inacuarç che à dongje di sè sul comodin propit la piçule crôs di len che j veve fat pari Serafim in chê volte, che ae devente par jê simpri di plui simbul di fede e di sperance. Biadelore e son rivâts i prins segns di miorament, il so cuarp al rispuint e al comence a cjapâ fuarce. I miedis e comencin a pensâ a cuant e cemût che e podaran fâ nassi il so frutin. Tal ultin al è propit il pinsîr di so pari che j dà fuarce: come intun sium lu viôt come in che volte: di lontan, daûr il veri di un barcon de preson, strupiât e plen di pachis ma che no si rint e inzenoglât al pree ancje par jê. A la fin e capìs che il destin di un gjenitôr al è intal amôr pai siei fîs ch’al cjape dentri ogni sacrifici, cussì la sô stanzie di ospedâl no je plui une scjaipule, ma la pussibilitât di vuarî par restâ cui siei fîs, come ch’al veve fat so pari tai moments plui grivis, cul coragjo de sperance e de fede. E ve che finalmentri , dopo 55 dîs di chemioterapie, al nas a 31 setemanis il so frutin: Victor che al pese 1700 grams ma al è plen di vite e, cun cheste “vitorie”, il libri al finis. Cumò Cristina e va ator a presentâ il so libri par sensibilizâ a dâ il sanc e o pensi che al sedi il mût plui biel di mostrâ il so agrât. A mi mi à plasût cetant ancje un altri aspiet che jê nus conte: l’ impuartance de memorie. Ognidun di nô al à une cjame di esperiencis, afiets, storiis, sintiments, emozions ingrumadis inte vite e dutis , bielis e brutis lis tignìn dentri di nô. La storie di Cristina nus insegne ch’al è propit alì che o vin di cirî la fuarce intai moments plui grivis. Ancjemò di plui: o vin di imparâ a ingrumâ simpri plui “in te nestre cjame” parcè che ogni gnove esperience al po fânus deventâ un pôc plui fuarts e o vin di fâ tesaur di dut ce nus insegne la vite. Mi plâs pensâ che dutis lis personis che o scuintrin e sedin par nô un pôc mestris: o vuei memoreâ dôs di lôr ch’e son mancjadis di pôc timp e che an lassât une olme, ancje se in mût diferent, inte mê vite. La prime e je me agne Marie; nassude intal 1922 a Damâr e a passât la sô zoventût su la mont Mariane. Timps di miserie, di fan, di fadie. Ancje dopo che à maridât barbe Fredo e à continuât a lavorâ cun passion te campagne, in Cjargne, cun dutis li sôs “besteutis”. Cuant che o vevi i fruts piçui, o lavin dispès a cjatâle e je ur mostrave, cun braùre, il vidielut te stale e cemût che molzeve la Bele, intant che i fruts la cjalavin imbambinîts. Al dîs Celestin Vezzi intune sô poesie: “ Las feminas cjargnelas son dome mans! Mans gropolôsas, deits ch’ai cjalin par ogni viers; mans ch’a si ingegnin. Mans ch’as si picjin tas pusjuts das vacjas, par molgi chel got di lat. Mans ch’as alcin chês forcjas par tirâ fûr ce che la tiere a dà! Mans che si adatin encje cu la falç par seâ chei froscs di jerbe. Mans ch’as tegnin strentas chês cuarnulas cun lougias cjamadas di fen, o di legnas, o di dut. Mans ch’a si picjin su chês bracedorias par puartâ chei geis simpri plens di alc. Mans ch’a si movin tra chei spolerts par meti adum alc da fruçâ. Mans ch’as strengin chês schenas di oms ch’ai tornin cu la valîs…”. Alore a agne Marie, ma o zonti ancje a me none Milie, a me agne Gjeme e a “ dutas las feminas cjargnelas”, al va il gno agrât e il gno afiet par vêmi insegnât la dignitât dal lavôr. Ancje Pierluigji Cappello mi à insegnât cetant. No lu ai cognossût di persone, ma sôl leint i siei libris. No vuei dâ un judizi su ce ch’al à scrit, che no mi sta a mi e no soi in grât; o pensi ae sô storie e ae lezion di grande dignitât che nus à dât. Al conte intal libri “Questa libertà” de sô infanzie a Scluse e mi plâs pensâ a chel frutin ch’al coreve pal paîs, che si scuindeve a cavalot dal ramaç di un arbul a lei un libri… e si dismenteave di ducj. Cheste sô grande passion pe leture lu à judât cuant ch’al jere intal ospedâl, parcè che leint, … il so jet al deventave un tapêt ch’al svolave su lis alis de fantasie intun mont simpri gnûf. La sô grande capacitât e curiositât culturâl lu a puartât, cul timp, a deventâ chel grant poete che ducj e an preseât ancje parcè che lui al fat tesaur de sô “cjame personâl”: nol à mai dismenteât lis sôs lidrîs, il so paîs, la sô int, la sô lenghe che o cjatin in chês pagjinis plenis cuasi di une timide tenarece. La sô grande fuarce morâl j à fat frontâ la sô infermitât cuntune dignitât e un pudôr ch’e son la plui grande lezion di integritât morâl che nus lasse Pierluigji; cumò mi plâs pensâ ch’al sedi finalmentri tornât a cori lassù sui prâts di Scluse. “ …“ Jo? Jo o voi discolç viers inniò”, i siei voi il celest, piturât di un bambin.” O ai let di cualchi bande che “ cuant che i vîfs e pensin ai muarts, lôr, lassù in paradîs e san che ur volin ben, e e son contents.” Jo o continui a pensâju!
Novembar 2017


c: text/html

text:
Te
Il te al è une tisane che si fâs doprant lis fueis de plante dal te. E je une bevande che e à dentri cafeine e teine. E pues ancje vignî aromatizade cun altris plantis o cun speziis.
I plui grancj produtôrs di te a son la Cine e Taiwan, la Indie, e il Japon, grandis produzions a son ancje intal Pakistan, in Sri Lanka, intal Nepal, in Kenya e in Argjentine.
Il te al è un aliment impuartant inte culture di diviers paîs, par esempli intai paîs britanics, in Cine o inte culture Japonese (cerimonie dal te).

robotstxt: allowed

filter: keep


text:
Al veve i voi colôr dal cîl glaçât dal Invier, lis mans zentîls e un cûr grant tant che il Mont. Chest Mont che par lui al jere un libri di lei ducj i dîs, maraveât tant che un frut, cu la forme dai nûi, la ombrene des fueis tal paviment, la lune parsore des cjasis, une muinie che i cjaminave pe man. I plaseve un grum fâ fotos, ma al jere veramentri apassionât di scuviezi il funzionament dai argagns. Cirî dentri des lôr panzis, capî il parcè.
A cjase si fevelave par furlan, tant che cetancj fruts nassûts in fameis furlanis fûr dal Friûl. Al veve imparât spagnûl a scuele, e lu fevelave cuntune cjadince nostrane.
Al jere tornât in paîs dome une volte, cun sô mari, cuant che al veve undis agns. Il viaç lu vevin fât in nâf, i veve plasût la int plui che il mâr. Si jere inmagât di un siôr che al scriveve une poesie ogni dì, tal menù dal gustâ. Al veve conservât cuissà dulà une o dôs di chestis.
Cuant che al fevelave di Prissinins i voi i vignivin lustris. Si visave ben di chê prime gnot, malcuiet de novitât, di no rivâ a durmî fin che la none e jere vignude te stanze cuntune tace di sgnape, dute par lui, e il gnûf dì al jere rivât intun colp. Daspò di trê mês, cuant che al è rivât il timp di tornâ, al jere scjampât de mari, par restâ in Friûl. Cuant che lu vevin cjapât, si jere sintût in colpe di vê smenteât il pari che al jere restât a cjase. Nol jere mai tornât in Friûl, chê colpe le veve tal cûr.
La vite lu veve menât di ca e di là, nol à fat mai une sô famee. Cuissà, cun cheste colpe ancjemò vive, nol varà volût lassâ i parincj di bessôi. Man man a son lâts ducj, e in chê cjase no si sintivin plui i suns de marilenghe. Al jere dome lui tal cidinôr spolvarât e i ricuarts.
Fin che une sere al veve decidût di dismontâ dal tren par cognossi chei incuintris de joibe. Un amì di famee lu veve conseât di lâ tal fogolâr. Lu àn ricevût cuntun mandi e il cjalt de int ator te taule. Cun vôs sonore il mestri al leieve un libri par furlan, e dopo ju tocjave a ognidun. Lui al leiè a basse vôs, pe sudizion e vergogne di un che al veve imparât a lei cun chês vieris rivistis “Stele di Nadâl” dai agns otante, cun la grafie di timps passâts. Al faseve un poc di impression sintî che di chel cuarp di orcul e vignive fûr une vôs piçulute. Cuant che al è finît l‘incuintri, i àn domandât ce che al pensave dal fogolâr. “O soi tornât a cjase” al à dît ancjemò cun chê vôs.
Di chel moment, nol à molât di lâ al fogolâr. Al jere simpri alì, a fevelâ, a lavorâ, a mateâ, a ridi. Al felevave dal avignî cui fantâts, al judave a messedâ la polente, a sistemâ une puarte, al balave cun chei dal folclôr, al cirive te biblioteche par puartâsi daûr un gnûf libri. Ducj i volevin ben, no coventave di domandâi jutori, al capive subit e al jere simpri dongje e pront.
Al puartave parsore il cûr un distintîf dal fogolâr cu la acuile de bandiere dorade tal so nît blu. In pocs agns chê acuile lu à puartât tal cîl cuant che il so timp al jere finît, ancjemò zovin. O sai che cumô al polse cuiet parcé che finalmentri cun chê acuile tal cûr, al è tornât a cjase.
di Noemi Salva
#1079


text:
De Vichipedie, la enciclopedie libare dute in marilenghe.
Cheste vôs al è un aboç
, che al è stât juste scomençât e al conten dome pocjis informazions.
Se tu puedis,
zonte alc cumò
e judinus a fâle deventâ simpri miôr seguint
lis convenzions de Vichipedie
. Par vê une liste complete da lis vôs in cheste condizion, cjale la rispetive
categorie
. Graziis di cûr.
Bielorussie Informazions Nomenance Pэcпyблika Бeлapycb Pecпyблиka Бeлapycb Respublika Bjelarus' Lenghe ufiziâl bielorus, rus, plui altris a nivel regjonâl Capitâl Minsk Politiche Forme di guvier Republiche presidenziâl Cjâf dal stât Aleksandr Lukašenko Cjâf dal guvier Syarhey Rumas Indipendence Dall' URSS 27 di lui 1990 (declarate), 25 di avo 1991 (riconossute) 25 di dicembar 1991 (complete) Jentrade inte ONU 24 di Otubar 1945 Gjeografie Continent Europe Fûs orari UTC +3 Superficie Superficie Totâl 207.600 Intal mont 84° % di aghe basse% Popolazion Popolazion totâl 9.595.421 ab. Intal mont 87° Densitât 46 ab./km2 Economie Monede Rubli bielorus Consum energjie kWh/ab. Domini di prin nivel .by Prefìs tel. internazionâl +375 Plache automobilistiche BY Imni nazionâl My Belarusy Fieste nazionâl 3 di lui
La
Bielorussie ( in bielorus Бeлapýcb, Bjelarus , in rus Бeлopýccия, Bjelorussija), clamate ancje Russie Blanche, al è un stat (207.600 km², 9.595.421 abitants al 1º di avò 2012, capital Minsk) dell' Europe orientâl.
A
ovest al à la Polonie e la Lituanie, a est la Russie, a sud l' Ucraine e a nord con la Letonie; al è un stat cence maris.
Lis lenghis ufiziâls son il
bielorus e il rus dal 1995.


text:
Sport
Il Sport al è une batarie di ativâts, in gjenar fisichis, fatis par fins ricreatîfs: par competi, par divertisi, par miorâsi o par altris motîfs. Ancje dome cjalâ un event sportîf al è une robe che al pues puartâ gjoldiment. Lis divisions principâls a son in sport a scuadris, o sport individuâl, e in sport agonistic o diletantistic. E je une des ativitâts plui vieris praticadis dai oms.
Le peraule al ven dal inglês sport, che al ven a sô volte dal francês deport, che al vûl dî divertiment, distrazion.
Sports plui cognossûts[cambie | modifiche il codiç]
- Balon
- Basket o Bale tal zei
- Volley
- Rugby league [1]
- Sports motoristics
- Schi
- Nadâ
- Ciclisim
- Arcierie o Tirâ cun l'arc
Sportivitât[cambie | modifiche il codiç]
Leât ae idee di sport al è il concet di sportivitât, dispès identificât cu la frase di Pierre De Coubertin l'impuartant al è partecipâ. Cheste idee e riunìs i ideâls di cortesie, onestât, moderazion cuant sei se si piert sei se si vinç.
Politiche e sport[cambie | modifiche il codiç]
Spes sport e politiche a son stâts plui leâts di ce che a dovaressin jessi: i esemplis pi famôs a son tal periodi dal apartheid in Sud Afriche e lis Olimpiadis organizadis tal 1936 a Berlin par celebrâ la Gjermanie nazionalsocialiste.
Sport e art[cambie | modifiche il codiç]
Spes al è dificil distingui tra sport e art: il patinaç sul glaç al riunìs elements di ducj e dôs lis areis; ancje une vore di sports origjinaris dal Asie no son separabai des parts tradizionâls e artistichis.


text:
Formazion di cjamare cu la utopie de improvisazion, Gli Archimedi si movin traviers di diviers gjenars e stîi musicâi, lant daûr di une libare impostazion te musiche, de classiche al folk passant pal jazz, pe musiche antighe e par altris gjenars ancjemò. I rangjaments, nassûts de interazion des diviersis personalitâts dai singui components, a finissin duncje intal cjatâsi intun ecuilibri insolit tra improvisazion e musiche di cjamare. A rivin a Folkest midiant des selezions dal concors Sunâ@Folkest.
Formazion: Andrea Bertino – violin; Luca Panicciari – violoncel; Giorgio Boffa – cuintribàs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Jop
Cjapitul 10
DISCUSSION fra jop e i trê amÎs
PRIN GÎR DI DISCORS
Rispueste di Jop a Bildad
Disistime de creature
10 1 O soi ingomeât de mê vite,
o lassarai sbrocâ libars i miei laments,
fevelant tal marum de mê anime.
2 I disarai a Diu: No sta condanâmi,
fasimi savê il parcè che tu sês in cause cun me.
3 Ti tornial forsit cont a tibiânus
e a dispreseâ la vore des tôs mans,
biel che tu ur dâs cuarde ai progjets dai triscj?
4 Àstu tu vôi di cjâr
o cjalistu come ch’a cjàlin i oms?
5 Sono forsit i tiei dîs come chei di un mortâl,
e i tiei agns compagns di chei di un om,
6 par che tu scuegnis lâ a sgarfâ te mê colpe
e scrutinâ a font il gno pecjât,
7 ancje se tu sâs che no ài fat nuie,
e nissun nol pò liberâmi de tô man?
8 Lis tôs mans mi àn fat e dade forme,
ben fat sot ogni aspiet; cumò tu voressis disfâmi?
9 Visiti che tu mi às fat di argile
e che tu mi fasis tornâ in pulvin.
10 No mi àstu tu colât come il lat
e fat caglâ come il formadi?
11 Tu mi às riviestût di piel e di cjâr,
tu mi às intiessût di vues e di gners.
12 Tu mi às dade vite e afiet
e la tô provedence e à tignût cont dal gno spirt.
13 Epûr tu platavis chest intal to cûr;
cumò o sai che tu le pensavis cussì.
Brame di riabilitazion
14 S’o ài pecjât, tu mi tegnis di voli
e no tu lassis cori il gno pecjât.
15 S’o soi in colpe, puar mai me!
S’o soi nocent, no olsi alçâ il cjâf,
passût come ch’o soi di vergogne e incolm di miserie.
16 S’o alci il cerneli, tu mi coris daûr tant che un leon,
tornant a mostrâti grant cuintri di me.
17 Tu tornis al atac cuintri di me,
reongint cuintri di me la tô fumate,
butant cuintri di me schiriis simpri frescjis.
18 Parcè alore mi àstu fat jessî dal grim di mê mari?
Fossio muart, cence che nissun no mi ves viodût.
19 O sares come se no fos mai esistût,
strissinât de panse al tombâl.
20 No sono forsit un nuie i dîs de mê esistence?
Lassimi alore ch’o puedi tirâ flât un lamp,
21 prime che m’in’ ledi, par no tornâ plui,
te tiere dal scûr e de ombre,
22 tiere scure come il cjalìn, regjon di scûr e di disordin,
là che ancje il clâr al sa di gnot fonde.
Notis:
- 10,1-12 - Ancje chest toc cussì disperât e dramatic al jere cjantât te liturgje dai muarts. No ’nd’jere paîs là che un cantôr nol ves savût adaments la seconde lezion (Taedet animam meam vitae meae) e la tierce (Manus tuae fecerunt me).
- 10,3 - Jop al dubite che Diu al sedi bon e just cu lis sôs creaturis. Diu isal un sadic o si sbalgjal o isal gjelôs de felicitât dal om?
- 10,9 - Alusion clare a Gjen 2,7 e 3,19.
- 10,13 - La grande cure di Diu pal om e jere rude comparse e falsetât, parcè che al masanave altris pinsîrs.
- 10,15 - Che si vedi fat ben o che si vedi fat mâl, pal om al è simpri un afâr serio a vê dafâs cun Diu.


text:
WEB, CD-ROM, APP: cemût si doprino?
IL GRANT DIZIONARI BILENGÂL TALIAN FURLAN
Il GDBtf al è il dizionari plui complet par lemis e par profonditât descritive che vuê al è a disposizion. Al conten plui di 70.000 lemis de bande dal talian (monorematics e polirematics) riferîts a 68.000 lemis furlans, scrits daûr des regulis de grafie uficiâl. Pal talian al fâs riferiment al Grande Dizionario dell’Uso della Lingua Italiana di Tulio De Mauro.
Pal furlan al ten cont di dutis lis oparis lessicografichis furlanis publicadis e dai criteris di insiorament dal lessic e di formazion dai neologjisims fats bogns dal OLF (Osservatori regjonâl de Lenghe e culture Furlanis).
Il Grant Dizionari Bilengâl al conten definizions, esemplis e fraseologjie. Al pues jessi doprât cu la funzion di ricercje semplice o par fâ ricercjis plui avanzadis, ma ancje par consultâ il cuadri flessionâl dai verps o dai sostantîfs.
Il GBBtf in plui che in linie sul sît de ARLeF www.arlef.it, si cjate ancje su CD-ROM – in distribuzion gratuite li de ARLeF – di instalâ sul computer: il program al à licence open source e al è disponibil par Linux, Macintosh e Windows.
Cun di plui, in graciis di une App, ducj i contignûts dal GDBtf si puedin consultâ in timp reâl ancje su smartphone e tablet. La App e je disponibile sedi par IoS che par Android.
In chest tutorial al è pussibil imparâ in maniere semplice e svelte, pas par pas, ducj i ûs e lis potenzialitâts dal Grant Dizionari Bilengâl talian furlan su web, cd-rom e App.
Produzion e realizazion Videotutorial: ARLeF – Agjenzie Regjonâl pe Lenghe Furlane
Supuart organizatîf: CALT
Consulence: CLAAP Centri di Linguistiche Aplicade
Ripresis, editing video e post produzion: Intech srl
Vôs e presentazion: Veronica De Giorgio, Calt
Durade: 8.53 min.
Lenghe: Furlan
Sottitui: Talian
An: 2017
Distribuzion:
© ARLeF – Agjenzie Regjonâl pe Lenghe Furlane
Contats:
pueste eletroniche: arlef@regione.fvg.it
www.arlef.it


text:
Amsterdam
Amsterdam e je la capitâl dai Paîs Bas (ancje se la sede dal guvier si cjate a Den Haag). E je logade tal Ovest dal paîs, a 20 km dal Mâr dal Nord e su lis rivis dal IJ. Dal pont di viste aministratîf, e fâs part de provincie de Olande setentrionâl.
E je la citât plui grande dal paîs, impuartant centri culturâl e finanziari; e costituìs il nucli nord dal Randstad.
Il non al ven di Amstel dam, ven a stâi dighe sul flum Amsterdam. Nassude come paisut di pescjadôrs tal XII secul, e deventà un centri impuartant pe finance, il cumierç e i diamants. Vuê e je ancje une mete turistiche, pai siei museus (Rijksmuseum, Van Gogh museum), il distret a lûs rossis, i coffee shop e i tancj cjanâi, tant che e ven clamade "la Vignesie dal nord".
Leams esternis[cambie | modifiche il codiç]
- Model:Nl (inglês) Il sît uficiâl
- Dutch News in English (inglês)


text:
Transistôr
Il transistôr al è un dispositîf a stât solit componût di semicondutôrs, che al pues jessi doprât pe amplificazion, pe stabilizazion dal voltaç, pe modulazion dai segnâi, come interutôr e par un grum di altris funzions. E lavore come une valvole variabil, che a seconde dal voltaç in ingrès, e controle la corint che scor di une sorzint di voltaç colegade. I transistôrs a puedin jessi fats sei come components separâts sei come parts di un circuit integrât.
Introduzion[cambie | modifiche il codiç]
I transistôrs si dividin in dôs grandis categoriis: i BJT (bipolar junction transistors) e i FET (dal inglês field effect transistor), che a son une creazion plui gnove e stan deventant simpri plui doprâts intes variis aplicazions derivadis. I transistôrs a son caraterizâts di trê terminâi e a forin scuvierts par câs tal 1939 di Russel Ohl, che al stave esaminant la conducibilitât di un cristal di silici cuntune sfrese tal mieç (cheste e jere in pratiche une rudimentâl junzion P-N, che e je la base di dute la fisiche dai semicondutôrs).


text:
Il frut al jere in pîts, parsore di une poltrone, tal scûr. Al jere alt e sclagn par vê siet agns. “Si scuen di puartâlu tal mâr par che al cjapedi un pôc di aiar net e di soreli” al veve dit il miedi ae mari. “Sêso mai lâts in feriis voaltris?”, e stant che lui al jere ancje un fi di emigrâts, al veve capît subit. “Almancul il frut, se no vês i beçs, te cjase dai parincj, inte campagne”.
Un dì cjalt di Zenâr la mari e veve metût trê maiutis e i bregons bogns intune valîs vecje e il pari ju veve menâts te stazion. Il frut al veve fat viaçs in tren, ma dome par lâ tal centri de citât a fâ visite al dentist, une mieze ore. Dongje dal tren, la int e rideve e si saludave cun ligrie, sô mari, simpri serie, lu veve lassât dongje de barconete par dî lis ultimis peraulis al pari.
Il tren al partìs cuntun ribalton, par fâ capî che il viaç nol sarès stât un scherç. La novitât di viodi sparî la citât planc a planc, cul vert che al faseve la vuere al ciment, lu veve lassât scaturît e malcuiet, ma finalmentri il cjalt e il trindulâ dal tren lu veve indurmidît.
La mari lu veve sveât par dâi un pocje di aghe di un fiasc puartât di cjase. Cjalant pe barconete, al scuvierzè che dut al jere vert e che lis vacjiis dai libris di scuele a jerin da par dut a mangjâ la jerbe, libaris tai prâts.
Il frut tal scûr al slurgjà i braçs tes maglis di lûs lontanis.
“Ce biel omenut che tu sês!” E disè la siore piçule e tonde che ju spietave te stazion. “O soi la agne Filomena” e e tacà a fevelâ cence lassâ une peraule pai altris, intun spagnûl talianot. Si jere maridade cuntun barbe lontan che al jere ancje dal paîs di so pari, ma no jere furlane. Cheste femine strambe il frut nol rivave a capîle dal dut, al veve dome il furlan pe cjase e il spagnûl pe scuele. Il talian al jere ancjemò tiere cence la sô olme.
Il frut tal scûr al scomençà a sintî un sunsûr che al nasseve intorsi.
“Chest frut al è ogni dì plui salvadi” e disè agne Filomena al so om une matine cuant che lui al jere bielzà a cori pai cjamps. “Sabide e torne sô mari e mi soi inmagât cun lui, mi ven voie di platâlu par che nol vadie vie”. L’om al vierzè i voi cun inciertece. Cun Filomena un nol jere mai sigûr…
Il frut tal scûr al jere rivât tal pont che no si torne.
Al vierzè la bocje e il berli al partì sonôr e net…
– Bambi, tô mari e je muarte!
Il cinema Eden al veve corût pardabon un pericul seri di vê il têt sdrumât pes ridadis.
di Noemi Salva
#1104


text:
Miercus 27 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjudite
Cjapitul 5
IL POPUL DI DIU TIBIÂT
Indagjin sui ebreus
5 1 I contarin a Oloferne, sorestant in teste dai soldâts de Assirie, che i israelits si prontavin a tacâ: a vevin, sieradis lis forcjis de mont, rinfuarçâts ducj i çucs e, te plane, metûts ostacui di ogni sorte. 2 Alore s’ingjaulà al ultin fin, al clamà ducj i sorestants di Moab, i gjenerâi di Amon e ducj i satraps dal litorâl. 3 Ur disè: “Int di Canaan, contaitmi dut: ce int ise cheste ch’e je a stâ su pes monts? In ce citâts sono a stâ? Trops soldâts àno? Là ise la lôr fuarce e il lôr podê? Cui isal il re che ju rêç e che ju mene a batisi? 4 Parcè no àno volût presentâsi denant di me, diferent di ce ch’a fasin dute la int de regjon a soreli a mont?”. 5 Achior, sorestant di ducj i amonits, i rispuindè: “Che il gno paron al scolti, par plasê, ce ch’al sta par dîi il so famei. I disarai la veretât sun cheste int di mont ch’e je a stâ dongje di te. De bocje dal so famei no jessarà falsetât di sorte. 6 La int di chest popul e je di riunde dai caldeus. 7 Par vieri a vignirin a stâ in Mesopotamie parcè che no vevin volût savênt di lâ daûr dai dius dai lôr vons sistemâts in Caldee. 8 Si son duncje slontanâts de vite dai lôr vons par adorâ il Diu dal cîl, chel Diu ch’a vevin cognossût tal fratimp. Bandîts alore de face dai lôr dius, a scjamparin in Mesopotamie là che si fermarin un biel pieçon. 9 Ma il lôr Diu ur veve mutivât di lassâ la lôr tiere e di lâ te tiere di Canaan e lôr si stabilirin aventi e a forin incolmâts di aur, d’arint e di nemâi di no rivâ nancje a contâju. 10 Podopo a lerin ventijù pal Egjit par vie che une miserie nere e jere plombade su la tiere di Canaan e là jù si fermarin fintremai ch’a cjatarin ce mangjâ. A deventarin un popul grant cence fin e une gjernazie di no podê contâ trops ch’a jerin. 11 Ma il re dal Egjit si metè cuintri di lôr e ju imbroià fasintjur fâ modons. Ju meterin sot i pîts, ju riduserin in sclavitût. 12 A berlarin viers il lôr Diu, ch’al batè la tiere dal Egjit fûr par fûr cun plais che no si rivave a parâsi. Alore i egjizians ju faserin cori lontans dai vôi. 13 Diu al suià il mâr Ros denant di lôr 14 e ju menà pal viaç dal Sinai e di Cadesbarne. Dopo di vê fat cori denant di lôr dute la int ch’e jere a stâ tal desert, 15 si sistemarin te tiere dai amoreus e, cuntune vigorie tremende, a faserin fûr dute la int di Esebon. Daspò, passât il Gjordan, a cjaparin paronance di dute la mont, 16 fasint cori denant di lôr i cananeus, i perissits, i gjebuseus, i sichemits e ducj i gjergjeseus, e si fermarin a lunc te lôr tiere. 17 Fin che no lerin cuintri dal lôr Diu, a verin furtune, parcè che a àn un Diu framieç di lôr che nol pò sopuartâ l’inicuitât. 18 Ma cuant che a lerin fûr dal troi che ur veve insegnât, a forin distruts dal dut a sun di vueris e puartâts presonîrs tune tiere foreste. Il templi dal lôr Diu al fo splantât e lis lôr citâts a colarin tes çatis dai nemîs. 19 Alore si voltarin di gnûf de bande dal lôr Diu, a tornarin indaûr di dulà ch’a jerin sparniçâts, dai lûcs che ju vevin dispierdûts, a ricjaparin paronance di Gjerusalem, là ch’al è il lôr templi, e a ripopolarin la mont ch’e jere restade deserte. 20 E cumò, paron e siôr, se chest popul al à sgarât in alc, s’a àn pecjât cuintri dal lôr Diu, alore sancirìnsi ben in ce che a son lâts fûr di strade. Po o lin sù e ju frontìn. 21 Se però no ’nd è tristerie tal lôr popul, il gno paron che si tegni vuardât, par no che il lôr Signôr e lôr Diu si meti de lôr bande. Alore sì che nus ridaressin par ogni cjanton de tiere!”.
22 Cuant che Achior al finì di fevelâ, dute la trope ingrumade ator de tende e tacà a bruntulâ. I caporions di Oloferne, dute la int de cueste, comprendûts chei di Moab, a discorevin di fâlu a fruçons. 23 A disevin: “Parcè mo vino di vê pôre dai israelits? Al è un popul cence fuarce e cence vigorie, che nol è bon nancje di tignî teste intun combatiment un tic di sest. 24 Su mo! Anìn sù e i tiei soldâts ju fasaran fûr intune bocjade, o paron Oloferne!”.
Notis:
- 5,5 - Achior al revoche la figure di un altri savi paian, cjamât di sintiment e di bontât, Achikar (Tb 1,21s). L’autôr al met su la bocje di chest amonit une retrospetive de storie dal popul sielzût viodude come une manifestazion de grandece di Diu. Cheste “teologjie de storie” di Israel si cjatile ancje in altrò (Sal 78; 106; At 7).
- 5,8 - “Diu dal cîl” e je la espression persiane metude in bocje ai paians cuant che a fevelin dal Diu di Israel.
- 5,13 - In nissun altri puest de antichitât al ven clamât “mâr Ros” il lûc dal meracul ch’al à dividude in doi la storie dai ebreus. Tal Esodo si fevele di “mâr des Cjanussis” o semplicementri di “mâr” (13,18s).


text:
Il numar 1089 – Cronachis di Saveri Sengar di Franco Marchetta CE LIBRI ISAL? Al è il libri che al à vinçût il 32sim Premi San Simon, tal 2011, lunc 99 pagjinis (15€). MA CE ISAL DENTRI, DI PRECÎS? A spiâ che il numar 1089 dal titul al à a cefâ cun Garibaldi al ven di pensâ che al sedi [...]
Categorie: Lets in Ostarie
Plaidarts – Un lunari di vitis comedadis di Gianluca Franco CE LIBRI ISAL? Al è il libri che al à vinçût il 38sim Premi San Simon, lunc 156 pagjinis (10€). MA CE ISAL DENTRI, DI PRECÎS? Plaidâ, par furlan, e je une peraule mancul doprade di perorâ, che e à il stes significât. Ta chest libri a son 12 plaidarts, [...]
See the sky about to rain – Balade pai timps di ploie di Gianluca Franco CE LIBRI ISAL? Al è il libri che al à vinçût il 41sim Premi San Simon, lunc 116 pagjinis (14€). MA CE ISAL DENTRI, DI PRECÎS? Diferentis storiis che si incrosin, o miôr, di dividin e si incrosin, stant che te vite si fasin sieltis [...]
SVINT IN PAÎS di Stefano Lombardi CE LIBRI ISAL? Un libri di poesiis, edit cu la poie di ARLeF, Comun di Prissinins e Pro Loco di Prissinins. Al à dentri, prime di 20 poesiis, cu la traduzion par talian di front, ancje une introduzion di Giacomo Vit e une presentazion e racuelte fate dal autôr. MA CE ISAL DENTRI, DI [...]
MESTRI DI MONT di Tito Maniacco CE LIBRI ISAL? Al conte di cuant che l’autôr, che al veve a pene vinçût il concors par deventâ mestri, al fo mandât a fâ di suplent te piçule scuele elementâr dal paisut di Mujesse, parsore Mueç, borc di mont cence stradis asfaltadis e cence corint eletriche, dulà che si rivave dome a pît. [...]
PERAVALI’ Jessût tal 2020, par cure dal grup di lavôr des scuelis dal Friûl di Mieç, al scree la golaine de Filologjiche dediade a I cuaders dal Docuscuele. E je la prime antologjie furlane par scuelis secondariis inferiôrs, ven a stâi lis scuelis mediis, di 127 pagjinis, par 10€ (7 pai socis de SFF). CE LIBRI ISAL? Une antologjie didatiche! [...]
SI FÂS PAR MÛT DI DÎ Al è un vieri libri di Riedo Pup, in cheste edizion, plui facile di cjatâ, dal 1980, ma che al jere stât butât fûr des Grafichis Editoriâls Artistichis Pordenonesis za fa tal 1977, cuntune altre cuvierte. Al à une prefazion di Ottorino Burelli e cualchi dissen tal mieç di Paolo Zanussi. Al à pôc [...]
OLTRE LA TRINCEA Racconti di famiglia CE LIBRI ISAL? Al è un piçul librut che al à dentri trê lenghis e al cjacare de Grande Vuere, scrit di Lucia Gazzino. Si cjatin dentri cualchi poesie, cualchi conte e dut intune trentine di pagjinis, cun cualchi traduzion par la part no par talian. MA CE ISAL DENTRI, DI PRECÎS? Al scomence [...]
ADAM – UN EMIGRANT DAL CAMERUN CE LIBRI ISAL? “Adam – Un emigrant dal Camerun” al è un libri bilengâl, talian e furlan, scrit di Gianfranco Gallo. Si trate di une storie che o podaressin definî une novele, ni tant lungje, ni tant curte, che prime par furlan, e dopo par talian, e conte la storie di Adam, che dal [...]
Sì, la Sartore e à reson, no us ai contât nuie dal libri che al à pene vinçût il San Simon, e nol va ben. Al è just che il vuestri fidât Ostîr al disveli ai clients de sô osterie ce che al à scrit e che magari ur spii alc che no san ducj. Tant par scomençâ, us regali [...]
CUN ALTRIS VOI CE LIBRI ISAL? “Cun altris voi” al è un altri libri di contis scritis di Gianfranco Pellegrini. Si trate di un librut picinin (11.5×17), incartonât in brossure, di 177 pagjinis, vignût fûr pe cjase editore Kappa Vu tal Dicembar dal 2017. Dentri si cjate ancje une postfazion di Laura Nicoloso. Lis contis a son 6: Sdrondenadis; Unare, [...]
Lets in Ostarie: DISVUEDANT IL SCANSEL di Checo Tam Ce libri isal? Un dai libris de golaine La Comugne, de Kappa vu, di 180 pagjinis, cuntun 20 contis curtis e la postfazion di Pauli Cantarut. Cui isal l’autôr? Il nestri famei Checo Tam, che si lu pues scoltâ su radio onde furlane aes 9 ogni sabide di sere e che [...]


text:
Wiki
La peraule wiki o wikiwiki e ven doprade par clamâ un particolâr tipologjie di ipertescj fats in mût colaboratîf da un grup di autôrs. Lis web wiki a son un mût par creâ dai documents in modalitât colaborative doprant un sgarfadôr (browser) e un lengaç di formatazion facil di doprâ.
Wiki wiki al vûl disi veloç in hawaian, la velocitât e la facilitât a son une des principâls carateristichis dal sisteme che al permet a plui personis di colaborâ par scrivi alc. Une vore di progjets tant che la vichipedie, e son vierts a ducj chei che a àn voie di colaborâ par mieç di un colegament a Internet.
Ward Cunningham al à creât intal 1995 la prime wiki, clamade WikiWikiWeb. Il non al ven dal wiki wiki bus che al fâs la spuele viers l’aeropuart di Honolulu.
Viôt ancje[cambie | modifiche il codiç]
Leams esternis[cambie | modifiche il codiç]
- WikiWikiWeb (inglês)
- TikiWiki (inglês)
- TiddlyWiki (inglês)


text:
Laboratori su la art dai gaugars “Enrico Rastelli” (10/13 agns)
Circo all'inCirca
Par cure di Valentina Bomben
Laboratori “Enrico Rastelli” su la art dai gaugars (ai 28 e ai 29 di Avost).
II 3 laboratoris di circ a son declinâts sul teme de ereditât lassade dai grancj personaçs dal mont dal circ. Par chest ogni laboratori si riferìs a une figure che in cualchi mût e à cambiât la storie de proprie dissipline. Il laboratori “Enrico Rastelli” al à dôs lezions su la art dai gaugars, il laboratori “Philippe Petit” al à ancjetantis lezions sul ecuilibrisim, il laboratori “Antoinette Concello” al previôt dôs lezions par svicinâsi ae dissipline dal trapezi. I laboratoris a son fats di Valentina Bomben, formadore dal centri di arts dal circ “Circo all’inCirca” di Udin.
Gratuit cun iscrizion obbligatorie: chi.


text:
Sandri Carrozzo: Modei di lenghe scrite e imprescj linguistics
Gnovis Pagjinis Furlanis (2004).
Scrivint par furlan il pericul di doprâ la lenghe cence armonie e di strassomeâle al è, in chest moment storic, une vore fuart, stant che scrivi e componi no son facoltâts naturâls, ma ben tecnichis e che si imparin, e il puest plui impuartant li che si cjapin sù chescj elements te nestre societât al è la scuele. La scuele za di plui di un secul e à imponût in Friûl dome la lenghe taliane e e à sierât la puarte ae lenghe furlane, lassant magari viert, dome in sfese e dome in cualchi câs fortunât, un barcon. Sperant che lis robis tal mont de istruzion a ledin in miôr, massime in gracie des normis di tutele des lenghis minoritariis, si pues cjalâ ce che al sucêt te produzion scrite furlane dai ultins agns.
discjame l’articul in formât *.pdf


text:
Titul I
FINALITÂTS
ART. 1 – La Societât Sientifiche e Tecnologjiche Furlane (SSTeF) si costituis a Udin il 17 di Zenâr 2001 e e à la sô direzion legâl a Udin. Lis sôs finalitâts a son chês di promovi e incressi la ricercje, la cognossince e la divulgazion sientifiche e tecnologjiche doprant la lenghe furlane. Lis ativitâts di ricercje e di divulgazion sientifiche a son metudis in vore prin di dut in Friûl, ma a vegnin sostignudis ancje ativitâts atôr pal mont.
ART. 2 – Par puartâ indenant lis sôs finalitâts la Societât:
- e organize une volte al an il Congrès de SSTeF indulà che i associâts di dutis lis dissiplinis a presentin i lavôrs (lavôrs origjinâi opûr revisions de leterature sientifiche di alte divulgazion) in lenghe furlane;
- e fonde e sosten un gjornâl sientific in lenghe furlane indulà che i associâts a publichin une part dai lavôrs presentâts al Congrès de SSTeF e lavôrs di divulgazion ’su lis dissiplinis sientifichis e tecnologjichis plui avanzadis. Ducj i articui a vegnin metûs a disposizion ancje ’su internet in version bilengâl furlan-inglês;
- e sosten dutis lis iniziativis che àn a ce fâ cu la informatizazion de lenghe furlane, come par esempli: i) coretôrs automatics des peraulis e de gramatiche furlane; ii) sistemis di sintesi vocâl in lenghe furlane (text-to speech); iii) sistemis di ricognossiment automatic de lenghe furlane (speech processing); iv) sistemis pal insegnament informatizât de lenghe furlane;
- e puarte indenant iniziativis par studiâ, difindi e promovi la biodiversitât in Friûl;
- e sosten la publicazion di libris sientifichis par furlan e la traduzion par inglês se la opare lu merete;
- e met a disposizion borsis di studi par ricercjadôrs che si impegnin a publicâ i ri’sultâts des ricercjis ancje par furlan;
- e ten rapuarts cun lis istituzions e lis aziendis che in Friûl a lavorin inte ricercje sientifiche e tecnologjiche cu la finalitât di fâ cognossi lis ativitâts e i ri’sultâts intune sezion particulâr dal gjornâl sientific de Societât;
- e dopre ducj i struments bogns par puartâ indenant lis finalitâts nomenadis intal art. 1.
Titul II
ASSOCIÂTS
ART. 3 – La Societât Sientifiche e Tecnologjiche Furlane e à come associâts:
- Associâts fondatôrs;
- Associâts ordenariis;
- Associâts benemerits.
Lis tassis di associazion a vegnin stabilidis ogni an dal Comitât Diretîf.
Par deventâ associât ordenari bi’sugne jessi presentât di altris doi associâts fondatôrs o ordenariis. I associâts a àn di lavorâ o vê lavorât in dissiplinis che a doprin la matematiche, in dissiplinis che a doprin il metodi sperimentâl o plui in gjenerâl il metodi sientific, opûr inte aplicazion tecnologjiche des cognossincis o in setôrs di divulgazion sientifiche. A nivel pratic a vegnin consideradis dissiplinis sientifichis i argoments publicâts inte riviste internazionâl Scientific American.
I associâts benemerits a vegnin nomenâts de Assemblee Gjenerâl daûr propueste dal Comitât Diretîf; chescj associâts no an bi’sugne di paiâ lis tassis di associazion.
ART. 4 – I associâts fondatôrs, ordenaris e benemerits a puedin votâ intes Assembleis.
ART. 5 – La cualitât di associât si le piert cu lis dimissions (par letare racomandade al President) o par cancelazion (associâts che no pain lis tassis di associazion) o par espulsion (cuant che a vegnin documentadis ativitâts o compuartaments contraris a la SSTEF o par condanis une vore gravis).
Titul III
STRUTURIS SOCIÂLS
ART. 6 – Lis struturis de Societât Sientifiche e Tecnologjiche Furlane a son:
- la Assemblee Gjenerâl;
- il Comitât Diretîf;
- l’Ufici di Presidence;
- il President;
- il Consei dai Revisôrs dai Conts;
- il Consei dai Probivirs.
Assemblee Gjenerâl
ART. 7 – La Assemblee Gjenerâl Regolâr e à di riunîsi entri i prins tre mês di ogni an. La date de riunion le stabilìs il President che al vise ogni associât almancul cuindis dîs prime de date stabilide pe riunion.
A fasin part de Assemblee i associâts fondatôrs e i associâts ordenariis che a àn paiât lis tassis di associazion e i associâts benemerits.
La Assemblee si le considere valide inte prime convocazion se a son presints almancul la metât plui un di ducj i associâts; in seconde convocazion la Assemblee e je valide cun cualsiasei numar di associâts.
Ae Assemblee i tocje di aprovâ il plan des spesis dal an passât, lis strategjîs di incressite de Societât, la relazion finanziarie e il plan di spesis pal an cu ven; di nomenâ par elezion i associâts dal Comitât Diretîf; di nomenâ par elezion i associâts Revisôrs dai Conts e i associâts Probivirs.
Cu la maiorance assolude dai associâts presints si puedin fâ modifichis dal Statût a pat che inte Assemblee Gjenerâl a sedin presints almancul un tierç dai associâts.
Ogni associât al pues delegâ un altri associât a votâ par lui inte Assemblee. Ogni associât al pues vê massime une deleghe scrite.
ART. 8 – La Assemblee Gjenerâl Straordenarie le clame il President o di sô volontât, o daûr domande dal Comitât Diretîf, o daûr domande scrite e motivade di almancul un diesim dai associâts iscrits, o dai associâts Revisôrs dai Conts par motîfs di contabilitât. La Assembee Straordenarie e à di tignîsi jenfri un mês des domandis di convocazion.
Par cheste forme di Assemblee a valin lis regulis de Assemblee Gjenerâl Regolâr.
Comitât Diretîf
ART. 9 – Il Comitât Diretîf ’tal è fat di dîs associâts. Sîs associâts a àn di rapresentâ i principâi setôrs sientifics dissiplinârs:
- siencis esatis (matematiche, informatiche, fisiche, statistiche e v.i.);
- siencis de nature (chimiche, biologjie, gjeologjie, psicologjie e v.i.);
- siencis de salût (medisine, vitrinarie, farmacie e v.i.);
- siencis tecnologjichis (inzegnirie, tecnologjiis agroalimentârs, architeture e v.i.);
- siencis economichis, sociâls e umanis indulà che si dopre il metodi sientific (economie teoriche, economie aziendâl, economie di imprese, sociologjie, lenghistiche, antropologjie, archeologjie, siencis gjuridichis e v.i.);
- gjornalisim sientific.
Inte prime riunion (che e à di sei fate jenfri un mês des elezions) dentri dal Comitât a son nomenâts par elezion:
- il President;
- il Vice President.
Il President intal zîr di dôs setemanis al nomene:
- il Segretari,
- il Tesorîr.
sielzintju fra i associâts iscrits in regule.
Il Comitât Diretîf al prepare il plan di svilup de Societât; al nomene i associâts benemerits; al dà compits particolârs ai associâts par puartâ indenant lis finalitâts de Societât (art. 2); al delibere la espulsion dai associâts (daûr l’art. 5) e al puarte indenant dutis lis cuistions che àn a ce fâ cu la ativitât regolâr de Societât.
Il Comitât Diretîf ’tal è convocât dal President almancul trê voltis al an in riunions regolârs; al pues po riunîsi in riunions straordenariis cuant che plui di un tierç dai siei components lu domandin par scrit e motivantlu. Il Comitât Diretîf al pues domandâ une riunion de Assemblee Gjenerâl Straordenarie se inte riunion a son presints plui de metât dai components dal Comitât.
Ufici di Presidence
ART. 10 – L’Ufici di Presidence lu fasin adun il President, il Vice President, il Segretari e il Tesorîr. L’Ufici al lavore pai interès de Societât; al puarte indenant la organizazion e la aministrazion e al coordene lis diviersis ativitâts; al prepare lis propuestis di presentâ al Comitât Diretîf; al scancele, daûr l’art. 5, i associâts che no pain lis tassis di associazion.
Si riunìs ogni volte che il President lu crôt ben.
President
ART. 11 – Il President ’tal è il rapresentant legâl de Societât; al controle cemût che a stan lant indenant lis voris; al riunìs la Assemblee, il Comitât Diretîf e l’Ufici di Presidence; al fâs partî lis iniziativis proviodudis dal art. 2; al dâ esecuzion a lis deliberis, al met la firme ’sui verbâi, ’sui scrits e ’su lis iniziativis de Societât; al controle che al sei osservât il Statût; ’tal è il responsabil gjenerâl des publicazions, des variis ativitâts e de situazion finanziarie, al autorize lis operazions economichis; al presente la relazion morâl e finanziarie e lis strategjiis di incressite de Societât; al pues riunî di sô volontât la Assemblee Gjenerâl Straordenarie.
La Societât Sientifiche e Tecnologjiche Furlane e je rapresentade dal so President.
Segretari
ART. 12 – Il Segretari al scrîf e al ten ordenâts i verbâi des riunions des Assembleis, dal Comitât Diretîf e dal Ufici di Presidence. Al sta daûr a vê inzornadis lis informazions che a rivuardin i associâts e la biblioteche; al ten cont dal archivi sociâl.
Tesorîr
ART. 13 – Il Tesorîr al coordene la contabilitât, al tire sù lis tassis di associazion e i credits, al cjape in cont i finanziaments e al proviôt dai paiaments, al prepare ogni an il belanç (cont con’suntîf e belanç preventîf).
Consei dai Revisôrs
ART. 14 – Il Consei dai Revisôrs dai Conts ’tal è fat di trê associâts efetîfs e doi ’suplents che a vegnin nomenâts par elezion de Assemblee Gjenerâl e al à i compits stabilîts intal art. 2403 dal Codiç Civîl dal Stât italian.
Il Consei al nomene par elezion intal so interni il President. Par resons impuartantis di contabilitât al pues riunî la Assemblee Gjenerâl Regolâr.
Consei dai Probivirs
ART. 15 – Il Consei dai Probivirs ’tal è fat di cinc associâts nomenâts par elezion de Assemblee Gjenerâl Regolâr. Il Consei al decît in maniere definitive, dopo domande scrite, de espulsion di un associât decidude dal Comitât diretîf. Al furnìs la sô opinion, cuant che almancul un diesim dai associâts le domande, a rivuart di pussibilis violazions dal Statût fatis da lis struturis di direzion de Associazion.
Il Consei al ven riunît e direzût dal associât plui vecjo. L’associât plui zovin al fâs di segretari e al ten i verbâi des riunions.
ART. 16 – Dutis lis incarghis sociâls a durin par doi agns e no son paiadis. Lis elezions pes incarghis a son fatis cun schede segrete.
ART. 17 – La ativitât de Societât Sientifiche e Tecnologjiche Furlane si davuelç par furlan. Dut câs chest nol vûl dî che nol puedi cjapâ part ae SSTeF ancje cui che il furlan no lu fevele.
Titul IV
PATRIMONI E AMINISTRAZION
ART. 18 – L’esercizi finanziari al và dal 1 di zenâr al 31 di dicembar.
ART. 19 – La Societât e pues jessi parone di proprietâts mobilis o imobilis. Lis publicazions de SSTeF a son patrimoni de Societât. Dut ce che ’tal è stât publicât par furlan par opare de Societât al pues jessi liberamentri publicât par altris lenghis nomenant la edizion furlane dal lavôr.
Titul V
DISPOSIZIONS GJENERÂLS E FINÂLS
ART. 20 – Il funzionament interni de Societât Sientifiche e Tecnologjiche Furlane ’tal è ordenât cuntun precîs regolament aprovât de Assemblee Gjenerâl.
ART. 21 – Par sierâ la Societât la Assemblee Gjenerâl e à di deliberâ come che ’tal è stabilît intal art. 21 dal Codîc Civîl italian.
ART. 22 – Par dut ce che nol è stât nomenât in chest Statût a valin lis normis de leç italiane.
ART. 23 – Par dutis lis cuestions che no si rivin a disberdeâ amichevolmentri al decît il Tribunâl di Udin.


text:
L’Istât dal 1983 e jere une vore cjalde e ce fastidi scugnî tignî intor la gjachete mimetiche cuant che tu fasevis la vuardie su lis bassis altanis di Sant Zuan dal Templi… Tu cjalavis une fantacine che e tornave a cjase inte sô vile cuntun motorin. Juste di gnot si veve un moment di recuie. Ce tant che ti plaseve [...]
Tag: Checo Tam
Une dì o levi a Vignesie in tren cuntune mê amie. A un ciert pont o vin viodût une lûs tal cîl di misdì, juste cuant che il tren al jere sul mâr. Mi à visât jê di cjalâ chê stele sflandorose e ferme: “Guarda, un UFO!” Cussì mi berlave. Ma l’UFO al è durât pôc… in pôcs istants si [...]
No sin bessôi. No saressin bessôi, fin dal timp che nus àn samenâts su la Tiere. Fin di chê volte che a àn copât ducj i dinosaurs e dopo a àn lassât cressi i mamifars e a àn sielt tra di lôr chei che a saressin deventâts oms… cul jutori determinant de lôr tecnologjie gjenetiche. Nus àn simpri tignûts di [...]
“State in banda dello svolto, che passano i corridori!” Cussì al diseve Vigji, l’omenon che al faseve di speaker a la sagre. Ta chel e passave une gare di bicicletis in paîs ma e jere ancje une bande di cjavelons motârs che a ziravin tai barachins e lui al veve un sospiet: “È una ghenga che ruba i taccuini ma [...]
Lupo Manarie al à di lâ a Orsarie intune farie a fâ comedâ la sô manarie ma o savês che Orsarie e je un potentât dai Ors e cussì ve che su la puarte dal paîs lui si cjate une sentinele ursine cuntune grande alabarde che i fâs: “Altolà chivalà, giri al largo, fermo o sparo!” «Cui crodistu di jessi, [...]
Lupo Manarie, lu san ducj, al è un lôf di cûr e se al pues judâ i amîs, lu fâs. Ven a stâi che un dai siei amîs al è nuiemancul che il Cont Ecurte, si visarês di lui e di cuant che al è lât a cjatâlu, ai timps dal CovidCurte Day 20. Ben, ce che al è e [...]
Pentecoste! Trop che mi plâs chê fieste. Naturalmentri parcè che o pensi ai miei viaçs in Gjermanie. Ma cumò, cuant che o ricuardi chest episodi, o sin tal mês di mai dal 1983, cu la Gjermanie dividude in doi stâts nemîs tra di lôr. O sin ancjemò ai timps de vuere frede. Nissun nol varès mai imagjinât ce che al [...]
Une scjate di bande cuntun disen: une cjasute di montagne cun pins e un sotbosc cun foncs Amanita muscaria. O soi sierât in cjase. Te cjase dal borc de Ledre. Fûr al è l’ort cun grandis verzis-ultracorpi. Do you remember the Earth invasion? O cjali chel disen e chel scûr bosc e o sprofondi te malinconie. O ai di lâ [...]
«O ai samenât Tritone e mi cjati ben. O ai ancjemò cualchi cjamp di Titano, e tu?» «Jo mi cjati ben cun Ulisse ma Ciclope no lu met plui, masse besteutis…» «Pieri Mian si cjate ben cun Saturno… a son panolis grandis…» «Mah? Jo no mi fidi a cambiâ.» Ve une tipiche cjacarade a Selvucis tra contadins, a metât agns [...]
A jerin perfetis: la Tyrrell blu, la Lotus nere, la Hesketh blancje, la Ferrari rosse e la McLaren rosse e blancje. Dutis cu la caroçarie a puest, cui sponsor e… lis rovedis no jerin cuatri ma dome une! Sì, a jerin cariolis trasformadis in machinis di F1 ta chel mês di mai dal ’75 cuant che si disputave il GP [...]
Ta chê sere dal grant aiaron, ta chê lamie domenie, visât di un amì o soi lât sul cjast e dal barcon le ai viodude: une lûs di colôr narançon e passave tal cîl di soreli a mont fin a soreli jevât.E jere la Stazion Spaziâl Internazionâl.O volevi saludâ chei oms e chês feminis. Lôr, libars, par aiar. Sierâts come [...]
A scuele al è il solito secchione. Vuê al è te citât stelade a sunâ cu la bande. Ce bielis che a son lis majorettes… A àn il vistidut celest cu lis minigonis blancjis. A son lis unichis che a puedin jentrâ tal grant tronc di pyramide marian cence provocâ scandul. A san manovrâ ben chel bastonut. A son simpri [...]


text:
Da LA VITA CATTOLICA
OUSTANO. «Escrituras en lenga maire»
26 maggio 2021
La XIII edizion dal «Premio Ostana: scritture in lingua madre/escrituras en lenga maire» e tome, pai secontan seguitìf, «online» dai 3 ai 5 di Jugn, sot dal titul «En partatge / Condivision». In chés zornadis, si daran dongje te vile ocitane su lis Alps piemontesis scritórs, regjiscj, musiciscj, linguiscj, antropolics e ricercjadórs di ogni cjanton dal mont, par anima confronts e riflessions su la biodiversitàt linguistiche e sui dirits linguistics.


text:
Jutori:Firme
Inte Vichipedie, la firme jè doprâde intes discussions e par ducj i utents, e par cui ch'al à i recuisîts, inte votazions (come i sondaçs), no intes vôsis. La firme normal e jè formâde dal non utent e dal leam cun la pagjine discussion dal utent (msg di norme), seguîts da date e ore. Il mut plui velôs par metî la firme al è fracâ il boton inte pagjine de Modifiche il codiç cul dissen de pene perline daûr a scrivî. Se l'utent no'l è iscrît o no'l è jentrât tal siò profîl al vegnarà mostrât l'indiriç IP dal computer.
Ce e cuant firmâ[cambie | modifiche il codiç]
Cuant che tu firmis visiti che:
- A si firmin i messaçs intes discussions.
- No si firmin lis modifichis inte pagjine
Tips di firmis[cambie | modifiche il codiç]
La firme normal (chê dal boton cun le pene) e jè formâde da 2 strissis e 4 tildis: --~~~~ . Firmis cun 3 o 5 tildis cambin un pôc la firme.


text:
Gjenue
Gjenue al è un comun di plui di 550 mil abitants, cjâf lûc de omonime Citât metropolitane de regjon Ligurie.
Teritori[cambie | modifiche il codiç]
Gjenue e je logade tal mieç de Ligurie, dilunc di cirche 42 chilometris di cueste, ae estreme bande ocidentâl de Riviere di Jevât. Daûr dal puart e des frazions costieris, si cjatin i prins rilêfs dai Apenins. La citât e je dominade de 'Lanterne, un fari alt 117 metris, visibil a 30 chilometris, che al è il simbul de citât.
Storie[cambie | modifiche il codiç]
La storie di Gjenue e je, in dut câs, influençade dal mâr, di simpri pont di riferiment de metropoli. La citât e fo une des Republichis marinaris, insiemit a Vignesie, Pise e Amalfi.
Probabilmentri, il periodi plui florit pe citât al fo i vot secui di Republiche: Gjenue e jere la capitâl di un stât che al comprendeve scuasit dute la Ligurie, la Corsiche, il bas Piemont e la isule di Capraie.
Tal 1814, il teritori de Republiche al fo anetût al Ream di Sardegne, daspò des decisions dal Congrès di Viene.
Il XX secul, e in particolâr il periodi dal Fassisim, al viôt la creazion de Grande Gjenue: in altris peraulis, la union di plui di vincj comuns dal litorâl, come Nervi, Pegli, Sampierdarena, Voltri e altris, par creâ une uniche grande metropoli, dilunc di dute la Marine di Gjenue.


text:
Teologjie
La teologjie e je a la letare il studi di Diu (dal grêc theos ven a stâi Diu e logos ven a stâi studi).
Il cjamp di opare de teologjie si slargje a ducj i temis leâts a la religjon. La peraule e je stade doprade pe prime volte tai scrits di Platon.
La teologjie e à pe fonde une cualchi veretât de religjon stesse par cui par esempli la teologjie cristiane e je fondade su la credince in Gjesù Crist e te so predicazion. Il studi de religjon di un pont di viste neutrâl al è invezit clamât filosofie des religjons.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
- 1
Gjude
Cjapitul 1
Direzion e salût
1 Gjude, servidôr di Gjesù Crist, fradi di Jacum, ai sielzûts ch’a vivin tal amôr di Diu Pari e a son stâts vuardâts par Gjesù Crist: 2 remission a vualtris e pâs e amôr fint avonde.
I fals mestris
3 Miei cjârs, o vevi une gole tremende di scrivius a rivuart de nestre salvece, ma o ài scugnût fâlu par sburtâus a lotâ pe fede ch’e je stade contade ai sants une volte par simpri. 4 A son rivâts a intropâsi framieç di vualtris un pôcs di lôr – za marcâts dopomai par cheste condane –, cence religjon, ch’a cjatin un rimpin a lis lôr porcariis te gracie dal nestri Diu, dineant il nestri unic paron e Signôr Gjesù Crist.
5 O vuei ricuardâus a vualtris, ch’o cognossês za dutis chestis robis, che il Signôr, dopo di vê salvât il popul de tiere dal Egjit, al à parât in fruç chei che no àn volût crodi, 6 e chei agnui che no àn tignût cont dal lôr onôr ma a àn lassade la lôr sente, lui ju ten peâts cun cjadenis eternis, tal scûr, pal judizi de grande zornade. 7 Cussì ancje Sodome e Gomore e lis citâts dulintor, che si son lassadis lâ a lis stessis porcariis e si son butadis tai vizis cuintri nature, a stan patint lis penis di un fûc eterni, par ch’a sedin di spieli.
8 Ancje chei chi a son compagns: sburtâts dai lôr çavariaments, a sporcjin il lôr cuarp, a butin di bande il Signôr e a blestemin lis gloriis. 9 E l’arcagnul Micjêl, cuant ch’al barufave cul diaul par vê il cuarp di Mosè, nol à olsât a fâi cuintri cun brutis peraulis ma i à dit: Che il Signôr ti condani! 10 Chei chi invezit a blestemin dut ce che no cognossin; e dut ce ch’a cognossin naturalmentri, tant che nemâi cence lum di reson, ur servìs par finî di ruvinâsi. 11 Puars mai lôr! A àn cjapade la strade di Cain e, pe gole dai bêçs, si son impeolâts tai disordins di Balaam e a son lâts a finîle te rivolte di Kore. 12 A son il disonôr dai vuestris gustâs parcè che si sentin in taule cence nissun rivuart, passintsi fûr di misure. A son tant che nûi cence ploe menâts vie dai aiars, o arbui cence pomis sul finî de stagjon, muarts dôs voltis, dislidrisâts. 13 A son come ondis salvadiis dal mâr, ch’a mostrin la sbrume des lôr porcariis; come stelis cence fermece, ch’a àn par distin un scûr penç pa l’eternitât.
14 Ancje par lôr al à profetât Enoc, setim dopo di Adam, cuant ch’al à dit: “Ve, il Signôr al è vignût cui siei miârs di miârs di agnui par fâ sentence cuintri di ducj, 15 e par svergognâ ducj i triscj di dutis lis voris di inicuitât ch’a àn fat e di dutis lis ofesis che pecjadôrs cence religjon a àn dit cuintri di lui”. 16 A son stiçadôrs plens di asse, ch’a operin seont lis lôr vois; la lôr bocje e bute fûr peraulis di supierbie e a lengin lis personis pai lôr interès.
Esortazion a la comunitât
17 Vualtris però, miei cjârs, tignît a ments dutis chês robis che i apuestui dal Signôr nestri Gjesù Crist us àn visâts denant trat. 18 Lôr ur disevin: “Te ultime ete a rivaran i bausârs, ch’a laran indenant seont lis lôr vois orendis”. 19 A son chei ch’a semenin divisions, int matereâl, cence Spirt.
20 Vualtris però, miei cjârs, fasêt sù la vuestre cjase spirtuâl parsore de vuestre fede une vore sante, preait midiant dal Spirtu Sant, 21 restait tal amôr di Diu, spietant il boncûr dal Signôr nestri Gjesù Crist pe vite eterne. 22 Chei ch’a clopin cirît di persuadiju, 23 chei altris cirît di gjavâju dal fûc; a chei altris ancjemò cirît di puartâur un amôr plen di timôr, tignintsi vuardâts parfin dal vistît sporcjât de lôr cjar.
Dossologjie di conclusion
24 A di chel ch’al pò vuardâus di ogni colpe e fâus comparî denant de sô glorie cence pecjis e in gjonde, 25 al unic Diu, nestri salvadôr, midiant di Gjesù Crist nestri Signôr, glorie, maiestât, fuarce e potence nant di dutis lis etis, cumò e simpri. Amen!


text:
26 febbraio 2011
27 di Fevrâr: Zornade Furlane dai Dirits
Come ogni an, ancje jo o ricuardi il riviel de Joibe Grasse dal 1511 che chest an al cole il so 500m aniversari.
Par cognossi miôr chest event, us consei l'articul di Donato Toffoli su La Patrie dal Friûl di chest mês (fracait chi).
Us segnali lis iniziativis di Radio Onde Furlane, la radio libare dai furlans che a cause dai tais dai finanziaments e je obleade a meti in casse integrazion i siei dipendents e cun doman e varà une riduzion dal palinsest (fracait chi); sedi il blog dal Comitât 482 (fracait chi); sedi il blog de Associazion 1511 che e fâs il pont su lis iniziativis previodudis ta chestis zornadis par ricuardâ chest aniversari (fracait chi).
Dute la mê solidarietât ai amîs di Radio Onde Furlane!
Par cognossi miôr chest event, us consei l'articul di Donato Toffoli su La Patrie dal Friûl di chest mês (fracait chi).
Us segnali lis iniziativis di Radio Onde Furlane, la radio libare dai furlans che a cause dai tais dai finanziaments e je obleade a meti in casse integrazion i siei dipendents e cun doman e varà une riduzion dal palinsest (fracait chi); sedi il blog dal Comitât 482 (fracait chi); sedi il blog de Associazion 1511 che e fâs il pont su lis iniziativis previodudis ta chestis zornadis par ricuardâ chest aniversari (fracait chi).
Dute la mê solidarietât ai amîs di Radio Onde Furlane!
19 febbraio 2011
Su La Patrie la "cuintristorie dal Nûfcent"
Dopo de solite polse dal mês passât, a Fevrâr e je tornade "La Patrie dal Friûl" (www.lapatriedalfriul.org), cun tantis confermis e novitâts.
Tacant de cuviertine, i letôrs a podaran cognossi la "Cuintristorie dal Nûfcent" curade di Angelo Floramo.
«Tal an li che a diviers nivei si volarès insegnâ la “storie” dai 150 agns de unitât di Italie – che e à invadût il Friûl dome tal 1866 (e des bandis di Gurize i talians a son rivâts dome dopo de prime vuere mondiâl)» a declarin chei da “La Patrie dal Friûl” «o proponìn une leture furlane autentiche de Storie dal “Secul curt”. Ogni mês la cuviertine e fevelarà di un event significatîf dal 1900 a vuê. Une corse dilunc dai decenis par capî miôr ce che al è sucedût in Friûl, cence contentâsi di ce che nus conte e che nus volarès imponi la Italie».
La prime pontade e je dedicade al deceni 1900-1910 cun Udin capitâl “de modernitât” cu la fiere campionarie dal 1903 e “de lûs” cun Artûr Malignani.
Il numar si vierç cuntune analisi storiche di Donato Toffoli sui 500 agns dal riviel contadin de Joibe Grasse dai 27 di Fevrâr dal 1511.
Tra lis novitâts ancje la rubriche dedicade a la Rêt e a lis gnovis tecnologjis “Furlans, digjitait furlan” cun Dree Venier, Michele Calligaris, Giorgio Jannis e Matieu Baldan.
Restant su la atualitât, un intervent di Marco De Agostini, segretari politic dal Moviment Friûl e la interviste esclusive a Sonia Cossettini, la “vigjilesse” furlane dal spot Rai tant criticât che e declare «La Patrie dal Friûl je stade la uniche a domandâmi cemût che le pensavi jo di dutis chestis polemichis sul spot RAI».
La Patrie si le cjate intes miôr librariis e ediculis, in dutis lis filiâls de Casse di Sparagn F-VJ o par abonament: tancj regâi e promozions par cui che al decît di abonâsi.
E sul sît www.lapatriedalfriul.org al è disponibil dut l’archivi dai numars passâts e za cualchi anticipazion di chest mês.
Tacant de cuviertine, i letôrs a podaran cognossi la "Cuintristorie dal Nûfcent" curade di Angelo Floramo.
«Tal an li che a diviers nivei si volarès insegnâ la “storie” dai 150 agns de unitât di Italie – che e à invadût il Friûl dome tal 1866 (e des bandis di Gurize i talians a son rivâts dome dopo de prime vuere mondiâl)» a declarin chei da “La Patrie dal Friûl” «o proponìn une leture furlane autentiche de Storie dal “Secul curt”. Ogni mês la cuviertine e fevelarà di un event significatîf dal 1900 a vuê. Une corse dilunc dai decenis par capî miôr ce che al è sucedût in Friûl, cence contentâsi di ce che nus conte e che nus volarès imponi la Italie».
La prime pontade e je dedicade al deceni 1900-1910 cun Udin capitâl “de modernitât” cu la fiere campionarie dal 1903 e “de lûs” cun Artûr Malignani.
Il numar si vierç cuntune analisi storiche di Donato Toffoli sui 500 agns dal riviel contadin de Joibe Grasse dai 27 di Fevrâr dal 1511.
Tra lis novitâts ancje la rubriche dedicade a la Rêt e a lis gnovis tecnologjis “Furlans, digjitait furlan” cun Dree Venier, Michele Calligaris, Giorgio Jannis e Matieu Baldan.
Restant su la atualitât, un intervent di Marco De Agostini, segretari politic dal Moviment Friûl e la interviste esclusive a Sonia Cossettini, la “vigjilesse” furlane dal spot Rai tant criticât che e declare «La Patrie dal Friûl je stade la uniche a domandâmi cemût che le pensavi jo di dutis chestis polemichis sul spot RAI».
La Patrie si le cjate intes miôr librariis e ediculis, in dutis lis filiâls de Casse di Sparagn F-VJ o par abonament: tancj regâi e promozions par cui che al decît di abonâsi.
E sul sît www.lapatriedalfriul.org al è disponibil dut l’archivi dai numars passâts e za cualchi anticipazion di chest mês.
14 febbraio 2011
09 febbraio 2011
2 agns
Lait a lei chi: www.pereluana.it
03 febbraio 2011
Ven a lei ancje tu la Bibie par furlan, 0432/555979: metiti in note
0432/555979 al è il numar par metisi in note.
Jentre te storie: ti segnali che ducj a puedin partecipâ in maniere ative ae leture integrâl de Bibie par furlan, in program dai 3 ai 9 di Avrîl dal 2011.
I puescj disponibii par deventâ protagonist dal plui grant event culturâl in marilenghe dal 2011 a son 1300, ma al è miôr notâsi subit.
Si pues partecipâ, tant che letôr singul o tant che grup di letôrs, sedi par telefon, tacant di miercus ai 2 di Fevrâr, clamant il numar 0432/555979 dal lunis al vinars des 10.00 aes 13.00 e des 17.00 aes 20.00, o pûr scrivint ae direzion bibie@regione.fvg.it.
Il numar al è valit ancje par domandâ informazions e sclariments.
No stâ pierdi cheste ocasion!
02 febbraio 2011
Cunvigne sul Testament Biologjic
O publichi vulintîr l'invît a la cunvigne sul testament biologjic inmaneade de associazion "Per Eluana".
Apontament par lunis ai 7 di Fevrâr alì dal Palamostre a Udin aes 8 di sere.
O pensi che ducj a vedin prin di dut di scoltâ, informâsi e dopo decidi in dute libertât, ma simpri cence fâsi cjapâ la man tes reazions. Lu dîs parcè che o vin sintût masse int a berghelâ in place, invezit di metisi a resonâ.
O aprofiti par tornâ a proponi la interviste al dot. Amato De Monte, fate su La Patrie dal Friûl di Dicembar 2010: fracait chi.
Par savênt di plui su la Associazion e su la cunvigne, fracait chi.
Apontament par lunis ai 7 di Fevrâr alì dal Palamostre a Udin aes 8 di sere.
O pensi che ducj a vedin prin di dut di scoltâ, informâsi e dopo decidi in dute libertât, ma simpri cence fâsi cjapâ la man tes reazions. Lu dîs parcè che o vin sintût masse int a berghelâ in place, invezit di metisi a resonâ.
O aprofiti par tornâ a proponi la interviste al dot. Amato De Monte, fate su La Patrie dal Friûl di Dicembar 2010: fracait chi.
Par savênt di plui su la Associazion e su la cunvigne, fracait chi.
Iscriviti a: Post (Atom)


text: A Mesa pola Normalización Lingüística e à fat savê che e denunciarà al Consei de Europe il guvier spagnûl par vê violât in plui di une ocasion i dirits ricognossûts cu la Cjarte europeane des lenghis regjonâls o minoritariis. L’episodi plui resint si riferìs al dinei di un contribût al comun di Cambados de bande dal ministeri de transizion ecologjiche par vie che la documentazion e jere stade prontade par galizian. L’ûs de lenghe proprie tai rapuarts cul guvier centrâl al è garantît ancje de Cjarte europeane e, fint in chel, nol veve vût fastidis cun chei altris ministeris. Pe organizazion galiziane il compuartament dal ministeri de transizion ecologjiche, in plui di pandi dispresi pe lenghe proprie de Galizie, al rapresente un tentatîf di ricat intai confronts di ducj chei ents che a pensin di esercitâ il lôr dirit di doprâ il galizian. A Mesa e domande ancje al esecutîf de Galizie (Xunta) di cjapâ une posizion fuarte cuintri dal compuartament dal ministeri.


text:
Letare ai Colossês
Letare ai Colossets
Ai timps dal apuestul Pauli, Colosse e jere une citât che si cjatave inte provincie romane da Asie, pûr fasint part de antighe Frizie. Al dî di vuê al è un puest disabitât.
Al somee che intai soi viaçs, Pauli a nol sei mai passât par Colosse e che la glesie locâl a sedi stade fondade di Epafra. Purpûr, Pauli al cognosseve diviers cristians di Colosse, fra i cuâi Onesim, Archip, Filemon e Afie.
Il popul di Colosse al jere fat di une misture di popolazion frise a le cuâl si zontarin grêcs e ebreus. I antîcs frizi a vevin une tindince al fanatisim di origjin dal spiritisim, i grêcs a si devin a la speculazion filosofiche e i ebreus e jerin conservadôrs de Leç mosaiche.
Chest al jere un pericul pai cristians e par chest motîf Pauli al scrivè la letare.
No si è sigûrs di dulà che a sei stade scrite la letare, purpûr inte stesse a si lei che al jere in pereson e da lis Scrituris al risulte che Pauli al sedi stât in pereson dome a Cesaree e a Rome e partant si pense che al vedi scrit plui probabilmentri di Rome, dulà che al veve une cierte libertât di moviment.
Contignût
I colossets a vegni laudâts par la lôr fede rivuart al Crist e in cheste ocasion Pauli al aprofite par cjacarà de posizion preminent dal Fi dal Idiu.
Al spieghe che dome par mieç di Jesus a si po vê la riconciliazion cun l'Idiu.
Ur conferme che la Leç mosaiche e je stade gjavade vie par mieç di Crist, e partant i cristian a devin atignîsi ai soi insegnaments.
Al dîs ancje che si devi vistîsi de gnove personalitât fate di compassion, bontât, amôr.
Al met in evidence che il preseament par l'Idiu e par Crist al dovarès influî sui rapuarts cun chei altris, come in famee e ancje fûr.
Utilitât
Nus insegne che par tirâsi fûr dai insegnaments falâts di chest mont o vin bisugne di vê acurade cognossince, che o podin cjatâ dome inte Peraule dal Idiu.
Ricjapant in man il pont dei rapuarts tra sorestants e sotans, al dâ otims conseis par chei che a àn la diretive inte congregazion.
Al met in risalt che il nestri mût di cjacarâ al à di sei di sest e gradevul.
Al dâ grande impuartance a la preiere, vint costance intal fale.
La letare e mutive plui voltis la sperance riservade intai cîi a chei che a son unîts a Crist.


text:
Daniela e veve a pene let la mail che tant e spietave e i pareve di svolȃ, e jere lade di corse a cjase par trasmeti chȇ gnove a la sȏ famee. «Diu al esist, Diu al esist!» e ripeteve intant che e vuidave la machine e la strade i pareve in chȇ sere plui lungje pe presse di rivȃ. [...]
Tag: Egle Taverna
Alma e vignive de Romanie, e jere rivade tal paȋs za di un pȃr di mȇs di cuant che la sȏ amie Dalia, che e jere a servizi ‘tune famee di Triest, i veve cjatȃt traviers passeperaule chȇ sistemazion par assisti un om, che e al doveve jessi abadȃt dì e gnot. Cussì si veve presentade une matine in chȇ [...]
Liubina e jere rivade a realizȃ chel sium che al jere stȃt di so pari, di tornȃ te sȏ tiere a vivi tal so paȋs che al veve lassȃt za di vincj agns indaȗr par emigrȃ in Australie, là che al varès vȗt une possibilitȃt di lavorȃ e mantignȋ la sȏ famee. E tornave come une cisile a cirȋ il [...]
A cjase di Toni , di un pȏc di timp in ca, no si viveve plui in pȃs come prime, ancje il cjan al vuagnave simpri e al lave a cirȋ chȇ frute pal bearҫ. Ma soredut Rite , la sȏ femine si cruziave, e veve un modon tal cûr che i pesave. Ma nol jere facil, i mancjave tant [...]
Silvia, par onorȃ l’inovȃl dal Centenari de Vuere Grande dal 1915 al ’18, e veve puartȃt la sȏ classe di arlȇfs de Scuele Mezane a fȃ un percors sul teritori che al jere stȃt teatri di chȇ tragjedie. E veve sintȗt contȃ in famee la storie dai nonos bis che a vevin combatȗt in chȇ vuere. Nono Pieri al jere [...]
Ogni an Pepi cuant che e rivave la Vierte si meteve a cjalȃ cul nȃs par aiar par viodi rivȃ lis cisilis: come cuant che al jere frut i metevin ligrie e gjonde al cûr. Cun lȏr a rivavin lis bielis zornadis e il clip che al scjaldave i vuès dopo il frȇt dal lunc Unvier. Pepi, cuntune maluserie dulinziose, [...]
Si vevin sposȃt in timp di vuere e fintant che al sarès finȋt chel burlaç Ade e Zuan a jerin lȃts a stȃ tal paȋs di jȇ, tal grant cjasȃl là che a vevin rigjavȃt ancje une cjamere par lȏr. Lì a jerin restȃts par uns dȋs agns a vivi te grande famee contadine là che al jere di mangjȃ [...]
Al jere za passât un an di cuant che jê e jere partide par chel viaç là che il timp nol esist ma dome la lûs e la pâs. Min, cussì lu clamavin, ancje se al jere stât batiât “Jacum” come so nono, nol podeve ancjemò rassegnâsi. I mancjave tant sô mari, ancje se ducj a vevin cirût di stâi [...]
Irma e viodeve indaȗr la sȏ vite e pensave che forsit no jere nassude sot di une buine stele, ma in chȇ gnot al doveve jessi scȗr e cȋl di plomp e difat ducj i siei siums a jerin lȃts in fum. E jere restade sole inte cjase grande là che e jere nassude e là che un timp a [...]
Agnul al jere a pene dismot e al cjalave fȗr dal barcon chȇ maravee, al veve vȗt daurman un pinsȋr. “Cheste biele zornade o vuei passȃle cu la mȇ ninine, par fȃ un biel zȋr cu la moto ator pal Friȗl.” La sȏ ninine si clamave – Catarine – ma par lui e jere la ninine e cussì par plui [...]
Al jere un Istât che al brusave lis pieris e nol lassave recuie, jo o jeri distirât te ombrene dal bearç cu la lenghe di fûr e lis orelis a pendolòn che o spietavi che tu tornassis de vore. Un Istât cussì nol jere mai stât che jo mi ricuardi. Scaturî dal cjalt, come flamis di fûc tal aiar, il flum [...]


text:
Vichincs
I vichincs a forin un popul di esploradôrs, comerciants e vuerîrs origjinari de Scandinavie.
Carateristiche di chest popul e fo la lôr abilitât di movisi cu lis lungjis barcjis, clamadis drakkar, vie pai flums come tai mârs, sedi pai cumierçs, sedi par fâ la vuere. Si pues clamâ ete Vichinghe il periodi di timp jenfri la fin dal VIII e l'XI secul.
I Vichincs a àn esplorât (e dispès a si son ancje insedâts) in tancj teritoris: Islande, Groenlande, Tieregnove, isulis Shetland e Orcats, tal sud fin a lis cuestis dal Nordafriche, a est intai flums de Russie (là che a forin clamâts Rus' e i derin il non al stât fondât di lôr) e tal Imperi Bizantin, là che a forin clamâts Variâcs.
I Vichincs son cognossûts par jessi stâts i prins a meti pît inte Americhe di sore, jenfri la fin dal X e l'inizi dal XI secul. A son stadis cjatadis testemoneancis de lôr presince inte isule di Tieregnove, tal Canadà di vuê.
Daspò de introduzion dal cristianisim te Scandinavie, i Vichincs a scomençarin a lâ ator di mancul.
Le epoche dai Vichincs si sierà cu la bataie di Stamford Bridge dal 1066, cuant che il re norvegjês Harald Haardrada al fo cjapât di sorprese e sconfit dai inglês, che tal stes an a vignaran batûts dai normans menâts di Vielm il concuistadôr.


text:
CULTURE - La Patrie dal… Friûl tal Mont
Cul mês di Novembar dal 2008 la Patrie dal Friûl e à tacât une gnove sinergjie cuntune altre associazion: Ente Friuli nel Mondo.
Al è un pas impuartant pe nestre riviste podê slargjâ la rêt di relazions stant che masse voltis i furlans a son acusâts di no jessi bogns di «fâ scuadre». Se po, come ta chest câs, o sin rivâts a une colaborazion cuntune realtât che e rapresente di simpri un puint impuartant pai furlans sparniçâts ator pal mont, la cuistion nus jemple inmò di plui di braure e sodisfazion.
O ringrazìin duncje il President di Ente Friuli nel Mondo, Giorgio Santuz, il diretôr Fabrizio Cigolot e la redazion de riviste che nus risierve un spazi impuartant dentri des sôs pagjinis, permetintnus di rivâ tes cjasis dai tancj che a son a stâ lontan de Patrie.
Par cui che al ves voie di lei il sfuei informatîf di Ente Friuli nel Mondo al pues discjamâ i pdf te sezion dedicade dal sît Internet www.friulinelmondo.com.
Christian Romanini


text:
Formazione e completamento attività lavorativa
Azioni e attività
La Regjon e valorize e e sosten la formazion, il scambi di cognossincis e lis competencis culturâls, professionâls e tecnologjichis informatichis tra anzians e zovins midiant di finanziaments par progjets speciâi, cun di plui e sosten la formazion dal personâl assegnât ae assistence e la formazion permanente par adults.
Ogni an la Regjon e promôf la pussibilitât di partecipâ al bant Progjets Speciâi par proponi iniziativis in colaborazion cu lis istituzions scolastichis, lis associazions, i ents publics e privâts cence fins di vuadagn e cul mont dal lavôr.
Par vê plui informazions:
La Regjon e sosten il progjet realizât dal “Centro regionale di teatro di animazione e di figure” di Gurize in colaborazion cu lis istituzions scolastichis dal teritori par slargjâ lis relazions intergjenerazionâls e la trasmission di cognossincis.
La Regjon e promôf e e finanzie percors di formazion iniziâl e permanente pe cualificazion dal personâl assegnât ae assistence ae persone (OSS) ocupât o di inviâ al lavôr intai servizis residenziâi, semi residenziâi e a domicili. I cors a son a gratis.
Par vê plui informazions:
La Regjon e poie modalitâts didatichis sperimentâls dentri dai percors di Istruzion e Formazion Professionâls, par favorî il scambi di esperiencis e il trasferiment intergjenerazionâl (par esempli in cusine, tornant a scuvierzi savôrs antîcs e mûts di fâ di mangjâ; te buteghe dal marangon, scambi di esperiencis e pratichis di lavorazion; in agriculture, scambi di esperiencis e pratichis di culture). Intai bants a vignaran dadis indicazions su chescj temis.
Par vê plui informazions:
Dentri dai percors previodûts dal Program specific 64/17 a son previodudis misuris integradis di politiche ative dal lavôr intal ambit dai Bens culturâi, artistics e dal Turisim. Cu la colaborazion dai ents di formazion si fasarà un modul formatîf in teme di acessibilitât e fruibilitât dal patrimoni artistic e culturâl o dal turisim acessibil, in corelazion cui principis de progjetazion universâl.
Par vê plui informazions:
La Regjon ogni an e finanzie lis ativitâts di formazion permanente, ancje di caratar internazionâl, fatis des Universitâts de LiberEtà e de Tierce etât.
Par vê plui informazions:
La Regjon, in atuazion de gnove leç, e poie lis Universitâts de Tierce etât e de LiberEtà che a realizin ativitâts intal ambit dal aprendiment no formâl.
Par aprofondiments:
La Regjon e promôf percors di formazion di docents pe alfabetizazion digjitâl a pro des personis anzianis pal ûs dai servizis ufierts online de Aministrazion regjonâl. La conession a internet par cheste formazion e je gratuite intes sedis comunâls (bibliotechis, salis par riunions, salis consiliârs, e v. i.).
Par vê plui informazions:


text:
Premi Folkest-Alberto Cesa 2019 A Arezzo a vincin “Archive Valley”
Come ogni an e je partide a Arezzo la lungje caravane dal Premi Folkest-Alberto Cesa, il concors che al cîr gnûfs talents che a ’sunaran inte prossime edizion di Folkest, zuiantsi ancje la pussibilitât di vê un Premi dal Nuovo Imaie di ben cuindis mîl euros pe realizazion di une tournèe. Il Circolo Aurora in place Sant’Agostino di Arezzo, benemerite associazion di bravis personis che si dedichin ae culture e al sociâl, e à dât acet intal 2004 ae prime serade di chel che intes primis edizions si clamave Suonare@Folkest e cumò Premi Folkest-Alberto Cesa. Un inizi fortunât, che a chel a son vignudis daûr tantis edizions, dutis caraterizadis di une grande cualitât musicâl. Ai 6 di Dicembar, dilunc di un conciert dal vîf dentri tal Festival Pifferi, Muse e Zampogne, direzût come ogni an cun grande competence di Silvio Trotta, trê grups si son sfidâts a colps di notis: intal ordin Archive Valley, Sambene e Calimani. I Archive Valley a son un tercet roman formât intal 2017 che al cjape ispirazion dal Old Time Music, espression origjinâl dai Monts Appalachi, di dulà però che si spostin in cetancj ambits diferents, intun miscliç folk sperimentâl di grande intensitât. Edoardo Petretti, Matan Rochlitz e Marco Zenini si alternin cun banjo, mandolin, cuintribàs, piano e fisarmoniche e si dimostrin musiciscj une vore brâfs, impressionant la jurie ancje pe biele presince ’su la sene. Po dopo e je stade la volte dai Sambene, che a vignivin de publicazion di un biel disc produsût di Michele Gazich, recensît ancje chi ’su Folk Bulletin. Nassûts te Academie dai Cjantautôrs di Recanati (MC), direzude di Lucia Brandoni, i Sambene a mutuin il non de peraule sarde che e vûl dî sanc, come passion e energjie, e a son un grup cuntune fuarte conotazion cjantautorâl ’su buinis lidrîs folk, dulà che a vegnin fûr ben lis trê vôs presintis: chê masculine di Marco Sonaglia, ghitarist e autôr di cetancj tescj e musichis, e chês femininis di Roberta Sforza e Veronica Vivani. A plasin lis cjançons di lote, i ricuarts de vite partigjane intal teritori des Marche, ancje se il teme ae ’fin al pues ri’sultâ un pôc monocuarde. Grande passion e buine organizazion gjenerâl dal grup, i Calimani, grup di cjase, a nassin te fin dal 2016 dal duo toscan Mattia Tartaglia e Francesco Checcacci, cuntun progjet essenziâl, slargjât a grup: ukulele, batarie e vôs, cu la idee di font di maglâ il folk cul pop, cuntune vualmade incjantade, ironiche, autoironiche e soredut une vore semplice. A àn une biele presince ’su la sene, ancje se a àn inmò cualchi ingjenuitât di netâ vie dilunc de strade. Si viôt tante passion, a mioraran cul timp. E vâl la pene di ricuardâ cemût che l’obietîf dal Premi Folkest-Alberto Cesa no sedi dome la competizion tra artiscj, ma ancje il fat di podê valutâ miôr, intun contest dal vîf, lis propuestis miôr intal panorame folk world e cjantautorâl. Cul va in plui, come che si è za dit, pal vincidôr assolût, dal premi finâl dât dal Nuovo Imaie pe realizazion di une tournèe. Un pôc dificil il lavôr de jurie, par vie des tantis diferencis tra lis propuestis in gare. Ae ’fin a son stât nomenâts vincidôrs in maniere juste i romans Archive Valley.


text:
Pidade
In violence, arts marziâls e sports, une pidade e je un golpe cul pît, la rodile o la gjambe. Tant che atac al è doprât in combatiment cuarp a cuarp. Lis pidadis a son, de gjenerâl, plui lentis che i puñetazs ancje plui fuartes che ésts.
Lis pidadis a son part fondamentâl in muchis arts marziâls, tant che poden jessi il kung fu, karate, tai-jitsu, kick-boxing, tangsudo taekwondo; fintremai che altris arts no dopran ningune pidade, tant che al è il cas dal judo o dal boxe. Altris arts marziâls di competizion poden doprâ pidadis ancje limitandolis a atacs as gjambis e ae part baje dal cuarp dal contrari.
Esiste un buine numâr di pidadis, e muchis a àn nons carateristics par dutis. Frequentementri il stes moviment à diferents nons in diferents arts marziâls, chest si nota in mû partilcolâr cuand che saran comparazions tra arts orientâls e ozidentâls.
Esempli in Kick-boxingModifiche
Pidadis usuâlsModifiche
- Pidade frontâl (front kick): caderis di frente - E je di forme "penetrante", di forme "di empuje" (Push kick, Pushing kick) o di forme "azotade" (Front snap-kick).
- Pidade laterâl (side kick): caderis di lât - E je di forme "penetrante".
- Pidade semicirculâr (Semi circular kick): ancje pidade circulâr di 45 grâts. Pidade de categorjie des tecnichis dichis circulârs. A son esecutadis cun lis caderis di frente di un moviment pendulâr dal membri inferiôr alrededôr de cadere (moviment di ziere dal musl sul tronco) cuien podê combinarse une estension vive de rodile. Ae imagje des pidadis circulârs, contempla abitualmentri i objetîfs laterâls dal cuarp.
- Pidade circulâr (roundhouse kick): in linee baje o pidade baje (low kick), di alture di mieç (nivel dal tronco) o pidade di mieç (middle kick) e in alte linee (nivel de cabeze) o pidade alte (high kick).
- Pidade di ganch (hook kick) o pidade circulâr inverse: caderis di frente o di lât.
- Pidade trasere (back kick) o pidade azia atras: caderis di spalde.
- Barid (sweeping): pidade di barid solementri sul zapatile di boxe (o il pît). Principâls formis: barido ae cuchare, ae cucharón o di ganch. Esiste i barids gjiratoris (tip roundhouse-kick) e devolts (tip spinning hook-kick).
(1) Lis pidadis frontâl e laterâl, di forme "penetrante", sul membri inferiôr a son autorizadis tra i professionâls particularmentri par zierts tituls, ma no in ducj i paises.
(2) Esisten numerosis pidadis ibridis, tal la "laterâl-frontâl" (side-front) che la "pidade laterâl" cun lis caderis plui ben frontâl che permite une conexion istantanee des tecnichis di pugn une vore útil in defense ative
- Side-kick.jpg
Pidade laterâl
Pidadis mancul praticadisModifiche
Categorie des pidadis cun gjambe rete, dich "in pal" (stick kick):
- Pidade creziendo (crescent kick): caderis di frente.
- Pidade scendente (hammer kick o axe kick): levât cul talón - pidade diche in "martil".
Barid di tip pidade di ganch cun gjir)
Pidadis cun gjir e volants:Modifiche
- Pidade di ganch cun gjir (spinning hook kick).
- Pidade laterâl cun gjir (spinning side kick).
- Pidade trasere cun gjir (spinning back kick).
- Pidade frontâl cun salt (o "in salt") (jumping front kick).
- Pidade circulâr cun salt (jumping roundhouse kick).
- Pidade laterâl cun salt (jumping side kick).
- Pidade trasere cun salt (jumping back kick).
(*) Cualchidunis tecnichis poden jessi cun gjir e cun salt ae volte.
Pidade trasere cun gjir in golpe di contre


text:
Tai prins agns 2000 la SSTeF e à prontât un coretôr ortografic.
Il coretôr ortografic de SSTeF al verifiche che lis peraulis di un test a sedin scritis in maniere corete secont la grafie uficiâl e il dizionari di riferiment. Se une peraule scrite nol è tal dizionari il coretôr al à di sugjerî chês peraulis coretes che secont lui a podaressin corispuindi a la peraule falade.
Par cjatâ i sugjeriments il Coretôr Ortografic Furlan (COF) de Societât Sientifiche e Tecnologjiche Furlane al dopre il motôr Aspell che al furnìs chês peraulis che par solit si pronunzin in maniere simil a la peraule falade.
Il COF (te so version atuâl 2.0) al funzione come estension di Microsoft Word 2003 e Microsoft Word 2007 sui sistemis operatîfs Microsoft XP e Microsoft Vista.
Scjame il Coretôr Ortografic Furlan secont lis tôs preferencis:
Microsoft Word 2003
- Estension di Microsoft Word 2003
- Tire jù il COF, fasilu partî e seguìs lis istruzions.
Il COF v. 2.0 – Word 2003 Addin al permet di doprâ il Coretôr Ortografic Furlan de SSTeF drenti di Microsoft Word 2003. Une volte instalât a si cjatarà drenti dal menu Strumenti le gnove vôs COF. Il menu COF al à cuatri opzions:
- Corezion: par podê doprâ il COF v. 2.0 selezionâ le vôs Corezion. Le corezion e scomence a gjestre dal pont la che al è il cursôr.
- Dizionari: al permet di viodi il dizionari personâl e gjavâ lis vôs selezionadis.
- Opzions: al permet di impuestâ lis opzions principâls dal coretôr.
- Informazions: al mostre cualchi informazion sul COF v. 2.0.
Microsoft Word 2007
- Estension di Microsoft Word 2007
- Tire jù il COF, fasilu partî e seguìs lis istruzions.
Il COF v. 2.0 – Word 2007 Addin al permet di doprâ il Coretôr Ortografic Furlan de SSTeF drenti di Microsoft Word 2007. Une volte instalât a si cjatarà drenti dal nastri Revisioni une gnove sezion COF 2.0 cun cuatri opzions:
- Corezion: par podê doprâ il COF v. 2.0 selezionâ le vôs Corezion. Le corezion e scomence a gjestre dal pont la che al è il cursôr.
- Dizionari: al permet di viodi il dizionari personâl e gjavâ lis vôs selezionadis.
- Opzions: al permet di impuestâ lis opzions principâls dal coretôr.
- Informazions: al mostre cualchi informazion sul COF v. 2.0.


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Gjosuè
Cjapitul 2
LA CONCUISTE DE TIERE IMPROMETUDE
I spions a Gjeric
2 1 Gjosuè, fi di Nun, al mandà di scuindon, di Sitim, doi oms par spiâ, cun chest ordin: “Lait a viodi la regjon e Gjeric”. A lerin e a capitarin in cjase di une sdrondine di non Raab e li si fermarin.
2 I contarin al re di Gjeric: “Viôt che vie pe gnot a son rivâts oms, israelits, a spiâ la zone”. 3 Alore il re di Gjeric i mandà a dîi a Raab: “Pare fûr chei oms che a son vignûts li di te – che si fermaran a cjase tô – parcè che a son vignûts a spiâ la zone”. 4 Ma la femine e cjapà i doi oms e ju platà. “E je vere – disè – che chei oms a son rivâts chi di me, ma jo no savevi gran dontri che a vignivin. 5 Cuant che, sul imbrunî, a stavin par sierâ la puarte de citât, chei oms a son jessûts e no savarès là che a son lâts. Se ur corês daûr svelts, ju brincais”.
6 Jê invezit ju veve fâts montâ su la terace e ju veve platâts sot dal stranc dal lin che lu veve ingrumât aventi. 7 Ma chei altris ur corerin daûr des bandis dal Gjordan, tai vâts, e dopo che a forin saltâts fûr chei che a levin a cirîju, a sierarin la puarte.
Pat fra Raab e i spions
8 I spions no jerin nancjemò no lâts a durmî che Raab e montà su la terace, là che a jerin lôr. 9 Ur disè: “O sai che il Signôr us à dade cheste tiere e che vualtris nus fasês voltâ di sanc e che dute la int si è spirtade cuant ch’e à savût che o rivavis, 10 par vie che nus àn contât che il Signôr al à suiadis lis aghis dal mâr des Cjanussis denant di vualtris cuant che o sês saltâts fûr dal Egjit e ce che ur vês fat ai doi rês amoreus, di chê altre bande dal Gjordan, a Sicon e a Og, che ju vês fiscâts. 11 Cuant che le vin savude, nus è colade la vite e nissun nol à plui un fregul di spirt denant di vualtris, parcè che il Signôr, vuestri Diu, al è Diu tant adalt tai cîi come ancje ca jù abàs su la tiere. 12 Zuraitmi alore pal Signôr, midiant che o ài vût rivuart par vualtris, che ancje vualtris o varês rivuart pe cjase di gno pari e che mi darês un pen sigûr 13 che o sparagnarês la vite a gno pari, a mê mari, ai miei fradis, a lis mês sûrs e a dute la lôr int, e che no nus coparês”. 14 Alore i oms i rispuinderin: “Nant murî nô, a pat però che la robe no vegni pandude. Cuant che il Signôr nus varà metût tes nestris mans il paîs, nô ti tratarìn cun rivuart e cun cussience”.
15 Jê alore ju fasè dismontâ jù pal barcon midiant di une cuarde, parcè che la sô cjase e jere tacade des muris e ancje jê e jere lozade su la mure. 16 “Lait de bande de mont – disè – che no us cjatin chei che a son lâts a cirîus. Stait platâts lassù par trê dîs finamai che no saran tornâts dongje chei che us corin daûr, dopo lait pal vuestri distin”. 17 I oms i diserin: “Ve cemût che si sfrancjarìn dal zurament che tu nus âs fat fâ: 18 cuant che o rivarìn chenti, tu âs di tacâ chest curdon di fîl scarlat tor dal barcon che tu nus âs fats dismontâ jù e tu clamarâs dongje di te, in cjase, to pari, tô mari, tiei fradis e dute la tô famee. 19 Chel che al passarà la puarte di cjase tô par scjampâ, il so sanc al colarà sore di lui e nô no varìn nuie ce rispuindi; però il sanc di ducj chei che a restaran cun te in cjase al colarà sore di nô se ur metìn lis mans intor. 20 Ma se par cumbinazion tu nus palesis, nô no sarìn tignûts al zurament che tu nus âs fat fâ”. 21 Ur rispuindè: “O stoi!”. Ju fasè partî e lôr si ’nt lerin. Alore jê e tacà il curdon scarlat tor dal barcon.
22 A partirin e si ’nt lerin de bande de mont. A restarin li par trê dîs, fin che no forin tornâts dongje chei che ur corevin daûr. Chei a vevin stât ca e là pardut ma no vevin cjatade copie di lôr. 23 Alore i doi oms a tornarin jù de mont, a passarin l’aghe e si presentarin denant di Gjosuè, fi di Nun, e i contarin dut ce che ur jere sucedût. 24 I diserin a Gjosuè: “Il Signôr nus à metût tes mans dute cheste tiere e dute la int si glace sintint a fevelâ di nô!”.
Notis:
- 2,1 - I cc. 2-9 a metin insieme tradizions che a vignivin dal santuari beniaminit di Galgale (4,19). Tal contâ la concuiste di Gjeric si dan dongje dôs tradizions: i spions mandâts a Gjeric e la storie di Raab di une bande e il passaç dal Gjordan e la concuiste di Gjeric di chê altre. Sitim (“lis agacis”) al è il toc de pustote a nort-est dal mâr Muart.
- 2,11 - Cheste profession di fede, ripiade in Eb 11,31, e je claramentri zontade e metude in bocje a Raab. I Paris de glesie a àn volût viodi in cheste femine foreste, che cu la sô fede e cul so benvolê e salve la sô cjase, un spieli de glesie.


text:
2 di Jugn
Il 2 di Jugn e je la 153° zornade dal Calendari Gregorian, (la 154° se l'an al è bisest). A mancjin 212 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- 1946 - Referendum in Italie par decidi se continuâ a jessi une monarchie o deventâ une republiche. Cun 12.717.923 vôts cuintri 10.719.284 e vincj la republiche.
Nassûts vuê[cambie | modifiche il codiç]
Muarts vuê[cambie | modifiche il codiç]
- 1981 - Rino Gaetano cjantautôr talian
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
- Fieste de Republiche in Italie